Model Croatia tonton Piala Dunia dilarang bergambar kerana berpakaian seksi
Oleh KOSMO!

10 Disember 2022, 7:30 pm
DOHA, Qatar – Seorang model dari Croatia dihalang bergambar dengan peminat ketika menonton Piala Dunia 2022 kerana mengenakan pakaian yang bertentangan dengan peraturan Qatar, lapor portal berita MailOnline semalam.
Model Instagram, Ivana Knoll ketika kejadian, sedang meraikan kemenangan mengejut skuad Croatia pada suku akhir perlawanan menentang Brazil dengan mata 4-2.
Knoll hadir semasa perlawanan penting Croatia dan Brazil di Al Rayyan semalam di mana kedua-dua negara bertungkus-lumus merebut posisi di peringkat separuh akhir.
Dia mendakwa bahawa petugas keselamatan Qatar melarangnya bergambar dengan peminat selepas kemenangan pasukan negaranya menentang Brazil.
Semasa perlawanan pembukaan, sekumpulan peminat Qatar tersenyum lebar ketika merakam  gambar Knoll yang memakai bikini merah putih dan berseluar ketat ketika dia menuruni tangga.
“Mereka tidak membenarkan peminat merakam  gambar dengan saya atau bergambar di atas pagar di sini.

“Saya kemudian bertanya kepada mereka mengapa mereka begitu biadap,” katanya kepada akhbar Bild.
Knoll telah mengumpul 1.8 juta pengikut di laman  Instagram sejak dua minggu lalu selepas menarik perhatian peminat seluruh dunia semasa Piala Dunia.
Pakaiannya bertentangan dengan undang-undang kesopanan Qatar, yang menggesa wanita menutup bahu dan mengelak daripada memakai skirt pendek.
Bintang media sosial itu tidak mematuhi arahan sehingga dihalang oleh pihak keselamatan pada ketika sedang berseronok. – Agensi


Syed Saddiq tenang tidak terpilih sertai Kabinet, fokus suara rakyat
Oleh KOSMO!

10 Disember 2022, 6:39 pm
PETALING JAYA – Presiden Parti Ikatan Demokratik Malaysia (MUDA), Syed Saddiq Syed Abdul Rahman akan terus memberi fokus membawa suara rakyat di Parlimen meskipun tidak dilantik dalam barisan Kabinet Kerajaan Perpaduan.
Menurut Ahli Parlimen Muar itu, pelantikan Jemaah Menteri adalah kuasa prerogatif Perdana Menteri, Datuk Seri Anwar Ibrahim.
Sehubungan itu, beliau menghormati mandat berkenaan dan turut mengucapkan tahniah kepada semua Menteri serta Timbalan Menteri yang telah dilantik.
“Sejujurnya ada hikmah MUDA tidak dimasukkan dalam Kabinet. Ini memberi peluang dan ruang lebih besar membawa suara rakyat di Parlimen kerana tiada kuasa memisahkan antara MUDA dengan rakyat.
“Pada masa sama, saya dapat fokus membersihkan nama dalam mahkamah,” katanya menerusi video yang dimuat naik di TikTok hari ini.
Tambah Syed Saddiq, perjumpaan beliau bersama Anwar sebelum ini turut menegaskan agar kes mahkamah yang melibatkan dirinya itu tidak digugurkan kerana mahu menegakkan kebenaran.

“Malah, pada perjumpaan dengan Perdana Menteri, saya tekankan tidak mahu kes saya digugurkan kerana ingin keadilan ditegakkan dalam mahkamah,” ujarnya.
Dalam pada itu, Syed Saddiq berkata, masa untuk berpolitik sudah tamat dan mahu semua wakil rakyat memberi fokus berkhidmat kepada rakyat.
Dalam perkembangan lain, Syed Saddiq kini berdepan dengan kes mahkamah membabitkan pertuduhan bersubahat pecah amanah, salah guna harta dan pengubahan wang haram. – KOSMO! ONLINE


Paksa rakan jadi pekerja seks, 3 warga asing ditahan
Oleh AZMI NORDIN

10 Disember 2022, 6:22 pm
AMPANG JAYA – Seorang wanita warga Tanzania yang dijanjikan pekerjaan di Malaysia mendakwa menjadi mangsa penipuan rakannya apabila dia dipaksa menjadi pekerja seks di sekitar Kuala Lumpur.
Tidak tahan diperlakukan demikian, mangsa bertindak melarikan diri serta membuat laporan polis lalu membawa kepada penahanan tiga suspek warga asing di sebuah kondominium di Jalan Tun Razak, Kuala Lumpur semalam.
Ketua Polis Daerah Ampang Jaya, Mohamad Farouk Eshak berkata, pihaknya menerima laporan seorang wanita Tanzania yang melarikan diri dari sebuah kondominium dekat sini sekitar pukul 12.45 tengah malam, Rabu lalu.
Katanya, mangsa melarikan diri daripada rakan wanita senegaranya selepas ditipu memberikan pekerjaan di pusat kecantikan setibanya di Malaysia.
“Mangsa mendakwa telah dikurung dan dipaksa untuk memberikan perkhidmatan seks kepada lelaki.
“Semasa melarikan diri, mangsa meninggalkan kesemua barangnya yang berada pada suspek,” katanya dalam kenyataan hari ini.

Jelas Mohamad Farouk, tindakan mangsa membuat laporan polis adalah untuk merujuk kepada pihak kedutaan bagi mendapatkan semula passport dan pulang ke negara asal.
Hasil pengumpulan maklumat risikan, sepasukan polis dari Bahagian Siasatan Jenayah Daerah Ampang Jaya membuat tangkapan terhadap satu lelaki dan dua wanita warga asing di sebuah kondominium di Jalan Tun Razak, Kuala Lumpur, semalam.
“Hasil serbuan berjaya menangkap suspek utama bersama suspek lain yang berusia linkungan 28 hingga 37 tahun sekitar pukul 12.45 tengah malam itu.
“Kami merampas telefon bimbit kesemua suspek dan pemeriksaan telefon bimbit suspek utama mendapati terdapat gambar serta gambar passport mangsa,” katanya.
Menurut Farouk, ketiga-tiga individu yang ditahan tidak mempunyai sebarang rekod jenayah lampau dan berada di Malaysia menggunakan visa sebagai pelajar.
Ujarnya, hasil siasatan mendapapti suspek lelaki memiliki passport ketika ditahan, manakala dua suspek wanita gagal mengemukakan sebarang dokumen pengenalan diri yang sah dan mereka positif dadah.
“Suspek yang ditahan telah dihadapkan ke Mahkamah Ampang dan dibenarkan reman selama 7 hari sehingga Khamis minggu hadapan.
“Kes disiasat bawah Seksyen 13 Akta Anti Pemerdagangan Orang dan Anti Penyeludupan Migran (ATIPSOM) 2007,” katanya. – KOSMO! ONLINE


Adam Adli akui Kerajaan Perpaduan hadapi cabaran besar
Oleh MUHAMMAD NAJIEB AHMAD FUAD

10 Disember 2022, 6:47 pm
KUALA LUMPUR – Timbalan Menteri Belia dan Sukan, Adam Adli Abdul Halim mengakui Kerajaan Perpaduan ketika ini mendepani cabaran besar dalam memastikan dasar terutama agenda yang dimuktamadkan terlaksana.
Adam Adli juga tidak menolak terdapat cabaran bakal berlaku pada masa akan datang selari dengan hasrat Perdana Menteri, Datuk Seri Anwar Ibrahim yang memfokuskan kepada kos sara hidup dan pembaharuan.
“Isu-isu politik pilihan raya umum sudah tamat. Jangan heret terlalu panjang perbalahan politik tersebut. Itu merugikan banyak terutama sekali tenaga dan masa orang yang sepatutnya buat kerja sekarang ini,” katanya.
Beliau berkata demikian kepada pemberita selepas selesai mengangkat sumpah jawatan Timbalan Menteri di Istana Negara hari ini.
Mengulas lanjut, Adam Adli berkata, fokus dan tanggungjawab beliau bersama Menteri Beliau dan Sukan, Hannah Yeoh akan digalas dengan penuh dedikasi selain memastikan kementerian tersebut dapat melaksanakan segala perancangan di masa akan datang.
“Kalau sebelum ini secara tradisinya (fokus belia hanya) dalam bidang sukan dan pendidikan, tetapi sekarang dalam demokrasi dan politik jadi cabaran untuk kaum muda itu banyak. Ini peranan yang akan digalas oleh kementerian.

“Saya akan bincang dengan Yang Berhormat Menteri untuk pembahagian tugas yang baik buat kami berdua, (namun) saya tetap di situ untuk membantu bantu agenda kementerian dan kerajaan, Insya-Allah,” ujarnya.
Dalam perkembangan lain, Adam Adli ketika ditanya oleh pemberita mengenai usikan netizen yang menyatakan ‘dari jalanan ke Istana Negara’ berkata, perkara tersebut baginya adalah jenaka .
“Sudah biasa dah,” jawabnya secara ringkas. – KOSMO! ONLINE


Wanita berusia 35 tahun disangka 18 tahun
Oleh KOSMO!

10 Disember 2022, 6:30 pm
LONDON – Seorang wanita mencetuskan perdebatan dalam kalangan pengguna di media sosial selepas mendakwa ramai orang menganggap dia berusia 18 tahun walaupun umurnya jauh lebih tua, lapor akhbar The Sun semalam.
Angela ialah seorang ibu dan pesohor TikTok yang mempunyai lebih 286,000 pengikut.
Dalam salah satu videonya, Angela meniru seseorang berkata: “Kamu kelihatan masih muda… kamu mesti 18 tahun. Okay mungkin 21 tahun.”
Dia kemudian mengaku bahawa usianya mencecah 35 tahun pada November lalu.
Sebilangan netizen memberikan pendapat mengenai umur sebenar wanita itu pada video yang mendapat lebih 825,000 tontonan itu.
“Ini mungkin video TikTok pertama yang saya lihat di mana seseorang kelihatan lebih muda daripada usia mereka! Saya tidak akan sangka awak lebih tua daripada saya!” kata seorang netizen.

“Anda mempunyai ciri-ciri muda! Anda lebih tua berdasarkan gaya dan tekstur kulit tetapi anda kelihatan hebat!!” kata netizen lain. – Agensi


‘Prank’ baling kek makcik anak OKU, Tiktoker dikecam teruk
Oleh KOSMO!

10 Disember 2022, 5:07 pm
PETALING JAYA – Demi perhatian pengguna media sosial, seorang pengguna TikTok yang juga pencipta kandungan digital dikecam hebat apabila memuat naik satu video ‘prank’ membaling kek ke muka seorang wanita yang membawa anaknya yang kelainan upaya bersiar-siar di sebuah taman rekreasi.
“Apa lah buat macam ni. Habis dah kaca mata saya ni macam mana nak tengok. Dah la mata tak nampak,” soal wanita tersebut sambil mengelap kaca mata dan mukanya.
“Ini adalah prank semata-mata. Ini hanya nak menguji kesabaran akak menjaga anak dia. Jadi, kita nak tengok reaksi akak. Minta maaf sangat-sangat kak,” kata TikToker itu dengan selamba.“Tak patut buat saya macam ni. Saya tengah bawa anak saya tau,” ujar wanita tersebut.
“Ya saya nak menguji kesabaran akak membawa anak. Jadi, Alhamdulilah akak tak serang saya, akak cuma meninggikan suara. Jadi, saya minta maaf kak dari hujung rambut sampai hujung kaki,” kata TikToker itu lagi.
Wanita tersebut sempat mengucapkan syabas kepada lelaki terbabit untuk projek ‘prank’nya walaupun riak wajahnya jelas menunjukkan kekecewaan dan terkilan dilakukan sedemikian oleh individu yang tidak dikenali.
Video ‘prank’ berkenaan telah mengundang banyak kecaman sekaligus rasa tidak puas hati para pengguna media sosial yang melihat wanita tersebut dijadikan bahan eksperimen mereka.

“Ya Allah asal buat macam tu dekat orang tua?,” komen Eida81.
“Kalau aku jadi akak tu, terus je buat laporan polis,” ujar @LenyMS.
“Panas ni kalau kena dekat mak aku,” tulis @HidayatMelan.
Bagaimanapun, video tersebut baru sahaja dipadam oleh pencipta konten digital berkenaan petang ini. – KOSMO! ONLINE


Lagi kes kanak-kanak diserang buaya di Lahad Datu
Oleh IVAN AMIRUL

10 Disember 2022, 5:05 pm
LAHAD DATU – Selepas kejadian kanak-kanak hilang dibaham buaya, baru-baru ini, seorang lagi kanak-kanak menjadi mangsa serangan reptilia berkenaan dalam kejadian di Kampung Air semalam.
Dalam kejadian pukul 5.55 petang itu, mangsa kanak-kanak lelaki berusia tujuh tahun parah di bahagian kaki kanan ejoran digigit buaya.
Ketua Polis Daerah Lahad Datu, Asisten Komisioner Rohan Shah Ahmad berkata, mangsa ketika kejadian dikatakan turun ke bahagian bawah rumahnya untuk mengambil ayam sebelum sepupu mangsa ternampak seekor buaya sedang menghampiri kanak-kanak itu.
“Sepupu mangsa kemudiannya menjerit untuk memberi amaran kepada mangsa.
“Mangsa yang menyedari situasi cemas itu terus menyelamatkan diri naik ke atas jambatan berhampiran rumahnya namun buaya sempat menyerang mangsa hingga cedera di bahagian kaki sebelah kanan,” katanya ketika dihubungi, hari ini.
Mengulas lanjut, Rohan Shah berkata, mangsa yang cedera dibawa ke Hospital Lahad Datu untuk mendapatkan rawatan.

Beliau berkata, mangsa sudah menjalani pembedahan di bahagian kaki kanan dan didapati retak di bahagian tulang kakinya.
“Mangsa masih menerima rawatan di hospital dan keadaannya stabil,” katanya.
Sementara itu, Rohan memaklumkan pihaknya dengan kerjasama Jabatan Hidupan Liar (JHL) Lahad Datu sudah mengenalpasti 28 sarang buaya di sekitar daerah Lahad Datu.
“Kita telah kenalpasti terdapat 28 sarang buaya di daerah ini dan polis bekerjasama dengan JHL Lahad Datu untuk menjalankan operasi pembanterasan reptilia ganas berkenaan,” katanya.
Terdahulu, seorang kanak-kanak lelaki berusia tiga tahun pada 1 Disember lalu hilang dipercayai dibaham buaya manakala ayahnya parah akibat digigit reptilia berkenaan ketika cuba menyelamatkan anaknya dalam kejadian berhampiran pangkalan Jeti PPM Lahad Datu.


Perihal UPSR, PT3 juga diumum minggu depan
Oleh SITI NOR MAS ERAH AMRAN

10 Disember 2022, 4:49 pm
NIBONG TEBAL – Status mengenai pelaksanaan Ujian Pencapaian Sekolah Rendah (UPSR), Pentaksiran Tingkatan Tiga (PT3) dan kalender akademik persekolahan juga akan diperincikan dalam sidang media khas yang dijadualkan berlangsung pada minggu depan.
Menteri Pendidikan, Fadhlina Sidek walau bagaimanapun meminta supaya semua pihak bersabar sementara menantikan pengumuman terbabit.
“Seperti yang saya maklumkan, satu sidang media khas akan diadakan minggu depan yang kita akan sentuh isu yang dibangkitkan untuk perincian yang menjadi hala tuju Kementerian Pendidikan Malaysia (KPM).
“Ibu bapa boleh nantikan isu (UPSR, PT3), selain perkara yang berkait rapat dengan pemegang taruh serta konsultasi.
“Saya ambil kira semua pandangan, kritikan dan harapan ibu bapa termasuk semua pemegang taruh dalam isu berkaitan pendidikan ini,” katanya.
Beliau berkata demikian ketika menghadiri Majlis Kenduri Rakyat anjuran Parlimen Nibong Tebal di pekarangan Masjid Daerah Seberang Perai Selatan, Jawi, di sini hari ini.

Dalam perkembangan lain, Fadhlina berkata, isu berkaitan kalendar akademik sudah dinyatakan secara rasional menerusi kenyataan KPM sebentar tadi.
“Cuma nanti saya akan perincikan mengapa ia jadi begitu kerana prosesnya agak panjang untuk diceritakan, jadi saya akan maklum juga semasa sidang media khas nanti.
“Saya mohon semua bersabar dan akan cuba selesaikan satu persatu mengikut proses,” katanya.
Khamis lalu, akhbar Kosmo! melaporkan sebahagian ibu bapa merayu KPM mengembalikan semula UPSR yang telah dimansuhkan tahun lalu kerana mereka kini resah dengan prestasi pelajaran anak-anak. – KOSMO! ONLINE


Ee Yi-Yew Sin tersekat di separuh akhir
Oleh MUHAMMAD HELMEE RAMLI

10 Disember 2022, 5:12 pm
LANGKAH beregu lelaki profesional negara, Teo Ee Yi-Ong Yew Sin pada Kejohanan Badminton Jelajah Dunia Akhir terhenti di separuh akhir selepas ditundukkan juara dunia tiga kali dari Indonesia, Mohammad Ahsan-Hendra Setiawan semalam.
Pada aksi yang berlangsung di Nimibutr Arena itu, Ee Yi-Yew Sin akur dengan kekalahan tiga set 21-17, 13-21, 19-21 meskipun bermula sangat baik dengan mendominasi set pertama.
Bagaimanapun, mereka gagal menyekat kebangkitan pemenang pingat emas Sukan Asia 2014 yang menampilkan aksi lebih agresif sebaik sahaja set kedua bermula, sekali gus menyaksikan Ahsan-Setiawan memenangi dua set berikutnya.
Yew Sin berkata, mereka mampu mengekang asakan beregu No.6 dunia itu pada set pertama memandangkan tidak terlalu terikut-ikut corak permainan lawan yang gemar bermain secara ‘drive’.
“Pada set pertama, kami bermain lebih tenang kerana dapat menghalang Ahsan-Hendra (Setiawan) menampilkan corak permainan sebenar mereka. Kami tahu mereka berdua memiliki kelebihan jika bermain ‘drive’.
“Bagaimanapun, memasuki set kedua, kami mula terikut-ikut rentak permainan mereka selain agak kelam-kabut, tidak seperti di set pertama. Sepanjang perlawanan, kami hanya fokus pada aksi sendiri dan langsung tidak fikir mengenai mereka,” katanya.

Sementara itu, Ee Yi pula menganggap Ahsan-Setiawan menggunakan pengalaman serta kelebihan bermain di jaring sehingga berjaya memerangkap mereka untuk memberikan pukulan tinggi.
“Apa yang saya boleh katakan mereka memiliki kelebihan bermain di jaring dan mereka memanfaatkannya. Kami terpaksa membalasnya dengan pukulan tinggi dan ia beri peluang untuk mereka melakukan smash,” ujarnya. – KOSMO! ONLINE


Ikon permotoran ditahan disyaki ugut bekas kekasih sebar gambar lucah
Oleh AZMI NORDIN

10 Disember 2022, 4:38 pm
GOMBAK – Seorang pemuda yang juga terkenal sebagai ikon permotoran ditahan kerana disyaki mengugut menyebarkan gambar lucah bekas kekasihnya, semalam.
Mengesahkan perkara itu, Timbalan Ketua Polis Daerah Gombak, Superintenden Noor Ariffin Mohamad Nasir berkata, suspek ditahan untuk siasatan selepas polis menerima laporan dibuat mangsa.
“Suspek direman empat hari hingga Selasa ini bagi membantu siasatan.
“Kes disiasat mengikut Seksyen 506 Kanun Keseksaan,” katanya secara ringkas. -KOSMO! ONLINE


104 calon terima pengurniaan Darjah, Bintang Kebesaran, pingat Selangor
Oleh ISKANDAR SHAH MOHAMED

10 Disember 2022, 4:29 pm
SHAH ALAM –  Seramai 104 individu tersenarai dikurniakan Darjah dan Bintang Kebesaran serta pingat negeri bersempena Hari Keputeraan ke-77 Sultan Selangor, Sultan Sharafuddin Idris Shah esok.
Setiausaha Kerajaan Selangor, Datuk Haris Kasim berkata, senarai pencalonan itu telah diperkenankan baginda selepas berunding dengan Dewan diRaja.
Katanya, kesemua calon itu disenarai pendek oleh Jawatankuasa Khas dan dan dibawa ke Mesyuarat Jawatankuasa Teknikal Dewan diRaja pada 27 September lalu.
“Kerajaan negeri telah menawarkan pencalonan Darjah dan Bintang Kebesaran serta Pingat pada 16 Jun dan pencalonan terbuka sehingga 16 Ogos lalu.
“Sebanyak 2,535 pencalonan diterima iaitu 999 bagi Darjah dan Bintang Kebesaran, manakala 1,536 borang permohonan pingat negeri Selangor,” katanya dalam kenyataan hari ini.
Jelas Haris yang juga Pendaftar Darjah Kebesaran negeri, dua individu disenarai menerima darjah Seri Paduka Mahkota Selangor (S.P.M.S.) yang membawa gelaran Dato’ Seri bagi ahli lelaki dan Datin Paduka Seri bagi ahli wanita.

“Seorang penerima pula dicalonkan pengurniaan Dato’ Setia – Sultan Sharafuddin Idris Shah (S.S.I.S.) yang membawa gelaran Dato’ Setia bagi ahli lelaki dan Datin Paduka Setia bagi ahli wanita.
“Bagi darjah kebesaran Dato’ Paduka Mahkota Selangor (D.P.M.S.), seramai 10 individu tersenarai yang membawa gelaran Dato’ atau Datin Paduka,” ujarnya.
Beliau berkata, seramai 11 individu turut dicalonkan pengurniaan darjah Dato’-Sultan Sharafuddin Idris Shah (D.S.I.S.) bagi gelaran Dato’ atau Datin Paduka.
“Ia diikuti masing-masing 19 calon Setia Mahkota Selangor (S.M.S) dan Setia-Sultan Sharafuddin Idris Shah (S.I.S.) serta 17 calon Ahli Mahkota Selangor (A.M.S.).
“Seramai 15 individu pula disenarai pengurniaan Ahli-Sultan Sharafuddin Idris Shah (A.I.S.), Bintang Kecemerlangan Sukan Selangor (B.K.S.) (3) dan Bintang Perkhidmatan Cemerlang
(B.P.C.) (7),” katanya.
Tambah Haris, kesemua calon telah melepasi tapisan Polis Diraja Malaysia (PDRM), Jabatan Insolvensi dan Suruhanjaya Pencegahan Rasuah Malaysia (SPRM). -KOSMO!ONLINE


Rebut peluang dapatkan ilmu pertahanan di Puspahanas – Mohamad
Oleh MOHD. HUSNI MOHD. NOOR

10 Disember 2022, 4:35 pm
PUTRAJAYA – Kementerian Pertahanan menyarankan pengurusan kanan sektor awam dan swasta merebut peluang mendapatkan ilmu pertahanan di Pusat Pengajian Pertahanan Nasional (Puspahanas) sekali gus membentuk masyarakat berminda pertahanan.
Menterinya, Datuk Seri Mohamad Hasan berkata, kursus yang ditawarkan di Puspahanas tidak hanya terhad kepada angkatan tentera dan pegawai beruniform, tetapi terbuka kepada pegawai kerajaan dan swasta.
Beliau berkata, pihaknya berharap dapat melihat penyertaan pegawai awam dan swasta dalam kursus yang ditawarkan di pusat pertahanan itu pada masa depan
“Ia penting bagi memupuk pemikiran berasaskan keselamatan yang dinamik dan menggalakkan kesedaran lebih luas tentang isu-isu hubungan antarabangsa.
“Kami percaya Puspahanas kelak muncul sebagai salah satu pusat kecemerlangan serantau bagi pengajian berasaskan pertahanan di dalam dan luar negara,” katanya pada sidang akhbar hari ini.
Terdahulu, beliau hadir menyempurnakan Majlis Graduasi Maktab Ketahanan Nasional (MKN), Maktab Pertahanan Angkatan Tentera (MPAT) dan Maktab Turus Angkatan Tentera (MTAT) Tahun 2020 di Puspahanas di sini, hari ini.

Katanya, semua orang tidak boleh memandang ringan soal keselamatan dan kedaulatan negara
Mohamad berkata, ramai orang beranggapan Malaysia bukan berada dalam fasa peperangan, namun pihaknya tetap perlu bersedia dan siap siaga dari segi keanggotaan serta aset.
Menurutnya, isu keselamatan dan kedaulatan penting bagi menarik pelabur asing dan ia faktor utama bagi meyakinkan negara luar untuk melabur di negara ini.
Dalam pada itu, Mohamad berkata, buat pertama kalinya, majlis graduasi yang berlangsung hari ini menggabungkan tiga kolej serentak iaitu MKN, MPAT dan MTAT.
Seramai 265 graduan membabitkan 21 pegawai kanan daripada MKN, 64 pegawai daripada MPAT dan 180 pegawai 180 MTAT selain 40 graduan luar negara daripada seluruh dunia termasuk Asia, Eropah dan negara-negara Afrika terlibat dalam majlis graduasi tersebut.- KOSMO! ONLINE.


Hamzah Zainudin dilantik ketua pembangkang di Dewan Rakyat
Oleh MUHAMMAD AYMAN GHAFFA

10 Disember 2022, 4:41 pm
KOTA BHARU – Mesyuarat Jawatankuasa Perikatan Nasional (PN) melantik Ahli Parlimen Larut, Datuk Seri Hamzah Zainudin sebagai ketua pembangkang bagi mewakili PN di Dewan Rakyat.
Setiausaha Agung Pas, Datuk Seri Takiyuddin Hassan berkata, keputusan melantik Setiausaha Agung Parti Pribumi Bersatu Malaysia (Bersatu) itu diputuskan menerusi Mesyuarat Jawatankuasa PN beberapa hari lalu.
“Satu jawatan kuasa dalam dalam kalangan 74 Ahli Parlimen PN telah dibentuk dan bersetuju melantik Hamzah sebagai ketua pembangkang.
“Selain itu, Pengerusi PN, Tan Sri Muhyiddin Yassin dilantik sebagai ketua Ahli Parlimen PN manakala Presiden Pas, Tan Sri Abdul Hadi Awang sebagai timbalan,” katanya ketika ditemui pemberita selepas majlis kesyukuran meraikan jentera pilihan raya, Dewan Undangan Negeri Bunot Payung di sini hari ini.
Takiyuddin yang juga Ahli Parlimen Kota Bharu berkata, pencalonan Hamzah sebagai ketua pembangkang telah dihantar ke Dewan Rakyat.
Menurutnya, selain itu, Jawatankuasa PN turut bersetuju melantik beliau sebagai ketua whip PN. – KOSMO! ONLINE


Pengeluar kereta Thailand umum bonus 8 bulan gaji
Oleh KOSMO!

10 Disember 2022, 5:28 pm
BANGKOK – Syarikat-syarikat pengeluar kereta utama di Thailand mengumumkan bonus Tahun Baharu yang lumayan buat pekerja susulan peningkatan keuntungan sepanjang tempoh pemulihan selepas pandemik Covid-19, lapor saluran berita Asia News Network semalam.
Tinjauan oleh agensi berita Thansettakij mendapati syarikat-syarikat pengeluar kereta utama negara itu mengumumkan bonus beberapa bulan serta elaun khas sejajar dengan pertumbuhan jualan.
Sepanjang 10 bulan pertama 2022 menyaksikan 698,000 kenderaan dijual di Thailand. Ia meningkat pada kadar 17.1 peratus berbanding tempoh sama tahun lepas.
Kadar bonus lumayan diumumkan beberapa pengeluar kereta utama termasuk pengumuman bonus lapan bulan gaji serta elaun khas 27,000 baht (RM3,434) oleh Isuzu Motors.
Toyota Motors pula menawarkan bonus 7.5 bulan gaji serta elaun khas sebanyak 34,000 baht (RM4,324), beserta elaun untuk menandakan ulang tahunnya yang ke-60 sebanyak 16,000 baht (RM2,035).
Dalam pada itu, Honda Automobile memberi bonus 5.4 bulan gaji kepada pekerja serta elaun khas 50,000 baht (RM6,359).

Thansettakij juga mendapati pembekal utama alat ganti kepada syarikat-syarikat pengeluar kereta juga membayar bonus tinggi kepada pekerja mereka.
Denso Co Ltd memberi bonus 7.4 bulan serta elaun khas 32,500 baht (RM4,133) kepada kakitangan syarikat.
Yokohama Tyre Manufacturing pula menyediakan bonus 5 bulan gaji serta elaun khas 25,000 baht (RM3,179). – Agensi


Pembangkang Perak pastikan kerajaan negeri selesai isu rakyat
Oleh WAT KAMAL ABAS

10 Disember 2022, 4:54 pm
PARIT BUNTAR – Pembangkang Perak akan memainkan peranannya bagi memacu kerajaan negeri untuk menyelesaikan segera segala bebanan kos sara hidup yang sedang dihadapi oleh rakyat pada masa ini.
Ketua Pembangkang Perak, Razman Zakaria berkata, pihaknya akan memacu Pakatan Harapan dan Barisan Nasional (PH -BN) yang telah membentuk kerajaan agar sentiasa memastikan kebajikan dan kemaslahatan rakyat sentiasa diberi fokus keutamaan.
“Pada sidang Dewan Undangan Negeri (DUN) yang akan bermula pada 19 Disember nanti, perkara itu menjadi salah satu keutamaan kita agar rakyat tidak terus terbeban secara berlarutan.
“Selain itu, kita juga turut ingin mengetahui apakah rancangan kerajaan dalam melaksanakan penyelesaian bagi menjamin bekalan makanan sentiasa mencukupi termasuk bekalan telur yang didapati kurang di pasaran,” katanya kepada pemberita di Majlis Kesyukuran Perikatan Nasional (PN) Dewan Undangan Negeri (DUN) Kuala Kurau di Dewan Markas MTD Batu 13 di sini hari ini.
Menurutnya, pihaknya turut ingin melihat bantuan daripada kerajaan terhadap golongan pesawah, petani, peladang dan nelayan termasuk golongan B40 bagi memastikan taraf kehidupan golongan itu mencapai tahap sara hidup yang lebih selesa.
“Kita akan memainkan peranan kita sebagai kumpulan semak dan imbang supaya kerajaan peka terhadap kos sara hidup yang kian meningkat.

“Begitu juga terhadap golongan pesawah,bpetani, peladang dan nelayan yang sedang menghadapi kos input yang kian meningkat hingga golongan ini sentiasa terbeban,” katanya.
Selain itu, pihaknya juga ingin mengetahui apakah perancangan kerajaan negeri dalam menangani isu krisis bekalan makanan terutamanya bekalan telur ayam yang kurang di pasaran. – KOSMO! ONLINE.


PM tiba di Istana Negara bagi Istiadat angkat sumpah Timbalan Menteri
Oleh MUHAMMAD NAJIEB AHMAD FUAD

10 Disember 2022, 2:49 pm
KUALA LUMPUR – Perdana Menteri Datuk Seri Anwar Ibrahim tiba di pekarangan Istana Negara bagi menghadiri Istiadat Mengangkat Sumpah Timbalan Menteri hari ini.
Kenderaan jenis Proton Perdana berwarna hitam membawa Anwar memasuki pekarangan Istana Negara melalui Pintu 1 kira-kira pukul 2.38 petang.
Terdahulu, turut kelihatan tiba adalah dua Timbalan Perdana Menteri, Datuk Seri Ahmad Zahid Hamidi dan Datuk Seri Fadillah Yusof masing-masing menaiki kenderaan pelbagai guna (MPV) tiba pada pukul 2.24 petang dan 2.26 petang.
Turut memasuki Pintu 1 Istana Negara adalah Panglima Angkatan Tentera, Jeneral Tan Sri Affendi Buang, Ketua Setiausaha Negara (KSN) Tan Sri Mohd Zuki Ali, Ketua Hakim Negara, Tun Tengku Maimun Tuan Mat, Ketua Polis Negara, Tan Sri Acryl Sani Abdullah Sani dan Menteri Pertahanan Datuk Seri Mohamad Hasan.
Difahamkan seramai 27 Timbalan Menteri Kerajaan Perpaduan akan mengangkat sumpah di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah kira-kira pukul 3 petang nanti. -KOSMO! ONLINE.


Putus cinta cuma gimik? Janna undang amarah ramai
Oleh NUR AL-FAIRUZA SYARFA NOR SAIDI

10 Disember 2022, 2:46 pm
PETALING JAYA – Pelbagai drama putus cinta yang dilakukan pelakon sensasi Janna Nick selama ini didakwa netizen sekadar untuk mempromosikan peluncuran video muzik single terbaharunya berjudul Mentari Setia.
Bahkan dia sejak beberapa hari lalu mencetuskan kontroversi apabila memuat naik foto bersama seorang lelaki di atas katil sehingga mengundang kecaman netizen.
Menerusi perkongsian terbaharu Instagramnya memaparkan dia dipeluk lelaki itu yang menjadi model dalam video muzik Mentari Setia, Janna menulis kapsyen sayu tentang lagu tersebut.
“Kesedihan, kekecewaan, segala luahan adalah benar dan penulisan lirik tulis dari hati yang pernah terluka,” tulis Janna disusuli dengan pemberitahuan pautan video muzik pada profil Instagramnya.
Kapsyen tersebut seolah-olah menunjukkan lagu terbaharu itu mengenai kisah putus cintanya bersama kekasih, Dini Schatzmann.
Perkongsian dramatis itu sekali gus meraih perhatian netizen yang tertumpu terhadap foto berpelukan Janna bersama model terbabit, Syed Adil yang merupakan atlet pedang kebangsaan.

“Gambar ini bukan sahaja mengundang fitnah, malah kecaman. Janna, awak banyak pengalaman pernah dikecam dan ingatkan sudah berhati-hati tetapi buat lagi.
“Apabila sudah kena kecam, awak salahkan orang lain tetapi gambar begini seolah-olah sengaja mengundang kecaman,” luah seorang pengguna.
Tinjauan Kosmo! mendapati, video muzik Mentari Setia yang dilancarkan semalam meraih 26,000 jumlah tontonan dalam saluran YouTube Janna Nick.
Berbeza dengan reaksi netizen dalam Instagram, video muzik Mentari Setia bagaimanapun meraih pujian ramai.
“Kisah yang dialami olehnya dalam lagu ini memang menusuk kalbu saya. Saya merasai apa yang disampaikan. Syabas Janna,” tulis seorang netizen.
“Ringkas namun meninggalkan kesan mendalam. Mengingatkan kepada kisah lama bersama awak dengannya (Dini). Dia meninggalkan awak kerana tidak dapat mengendalikan masalah mental,” ujar peminat lain.
Terdahulu, desas-desus keretakan hubungan Janna dan Dini mula hangat diperkatakan apabila bekas pengacara Melodi itu memuat naik status sedih seakan-akan memberi bayangan sudah putus cinta.
Namun, spekulasi kisah putus cinta mereka dikatakan hanya gimik selepas kelibat mereka berdua kelihatan dalam video TikTok pelakon Alvin Chong.
Hubungan cinta Dini dan Janna bermula apabila mereka bekerjasama dalam drama bersiri Bukan Cinta Aku sekitar 2018 yang turut menjalani penggambaran di Itali. – KOSMO! ONLINE


[VIDEO] Warga emas hilang di Mekah, tidur tempat burung merpati kumpul
Oleh KOSMO!

10 Disember 2022, 3:50 pm
PETALING JAYA – Seorang warga emas yang dilaporkan hilang ketika menunaikan ibadah umrah di Tanah Suci akhirnya dijumpai semula selepas hampir sepuluh hari.
Perkara itu dimaklumkan sendiri oleh anaknya, Maziah, 34, ketika dihubungi Kosmo! sebentar tadi.
Katanya, bapanya, Ibrahim Omar, 67, ditemui oleh pihak mutawwif yang turut bersama-sama terlibat mengesan warga emas itu.
“Sekitar pukul 3 petang (waktu Malaysia) ayah dah dijumpa semula oleh pihak mutawwif di Mekah.
“Ayah akan balik ke Malaysia pada 14 Disember ini dengan bantuan pihak yang terlibat membantu mengesan keberadaan ayah saya di sana,” katanya.
Bercerita lanjut, anak keempat dari 10 adik beradik itu memberitahu, bapanya dijumpai dalam keadaan baik dan sihat.

“Alhamdulillah ayah saya sihat cuma mukanya nampak sedikit lebam, pihak mutawwif tersebut ada kongsikan gambar dan video ayah saya,” ujarnya.
Dalam pada itu, menerusi hantaran seorang mutawwif, Nabil Alkhred di Facebook memaklumkan pihaknya berjaya menemukan Ibrahim.
“Saya jumpa Pak Ibrahim yang hilang selama hampir sepuluh hari.
“Kesian tengok dia ke hulu ke hilir, syukur Pak Ibrahim sihat, cukup makan, cukup minum. Saya tanya tidur di mana, Pak Ibrahim jawab dia tidur di tempat burung merpati kumpul.
“Mukanya ada sikit lebam kerana tersembam di batu, tapi semuanya selamat tiada ada apa-apa yang yang cedera teruk,” tulisnya hari ini. – KOSMO! ONLINE


‘Kurang gemuruh jika sunat ramai-ramai’
Oleh SITI NOR MAS ERAH AMRAN

10 Disember 2022, 4:18 pm
SEBERANG PERAI – Program berkhatan secara beramai-ramai setiap kali musim cuti persekolahan menjadi salah satu platform mengeratkan silaturahim antara komuniti setempat.
Bagi Noraini Awang, 44, Program Berkhatan Perdana Kadun Jawi yang diadakan hari ini amat sesuai diadakan sekali gus dapat mengurangkan ketakutan dan rasa gemuruh peserta terdiri kanak-kanak yang bakal menginjak ke alam dewasa.
Menurutnya, kedua-dua anaknya, Ahmad Irham Firas, 9, dan Ahmad Ilman Ziqri Ahmad Faisal, 7, dilihat teruja selain asyik menghitung hari untuk dikhatankan sejak minggu lalu.
“Sepatutnya mereka menyertai program ini lebih awal lagi namun apabila Covid-19 melanda, ini terpaksa ditunda.
“Kedua-duanya tidak berdepan sebarang masalah semasa proses khatan dijalankan malah mereka gembira kerana tidaklah sakit seperti yang disangkakan,” katanya ketika ditemui di Dewan Serbaguna Jawi, di sini hari ini.
Sementara itu, Menteri Pendidikan, Fadhlina Sidek berkata, program berkenaan mendapat dokongan masyarakat menerusi pembabitan komuniti dan ahli keluarga.

“Kita dapat lihat sokongan ibu bapa dan bagaimana mereka mengendalikan emosi anak-anak yang ketakutan.
“Justeru, aktiviti seumpama ini wajar diteruskan pada setiap cuti sekolah bagi memudahkan anak-anak setempat,” katanya.
Program yang disertai seramai 100 kanak-kanak itu dirasmikan Ketua Menteri, Chow Kon Yeow. Hadir sama ialah Ahli Dewan Undangan Negeri Jawi, Jason H’ng Mooi Lye. – KOSMO! ONLINE.


4 ahli NCT 127 cedera di set penggambaran iklan
Oleh NUR AL-FAIRUZA SYARFA NOR SAIDI

10 Disember 2022, 3:51 pm
PETALING JAYA – Empat anggota kumpulan NCT 127 mengalami kecederaan selepas struktur set penggambaran ‘jungle gym’ berketinggian dua meter runtuh ketika mereka menjalani penggambaran iklan komersial.
Menurut laporan media Korea Selatan, hasil siasatan bomba Namyang mendapati, kejadian berlaku ketika keempat-empat ahli kumpulan itu menjalani penggambaran iklan bersama jenama Puma Korea di sebuah studio di Jinjeop-eup, Namyangju-si.
Akibatnya, Johnny, Jaehyun, Jungwoo dan Taeil mengalami kecederaan.
Bagaimanapun, bomba mengesahkan bahawa mereka tidak mengalami sebarang kecederaan teruk walaupun terlibat dalam kemalangan yang dahsyat.
Berikutan kecederaan yang dialami, Jungwoo yang merupakan pengacara tetap bagi program Music Core tidak dapat bertugas seperti biasa.
Pihak agensi memaklumkan akan memantau kesihatan kesemua anggota NCT 127 yang terlibat dalam kemalangan supaya mereka tidak mengalami kesan berpanjangan. – KOSMO! ONLINE


Istiadat angkat sumpah: Mat Sabu, Hannah tiba di Istana Negara jadi saksi
Oleh NUR ALWANI ZAFIRAH KHAIRUL

10 Disember 2022, 3:18 pm
KUALA LUMPUR – Beberapa menteri dilihat mula memasuki Pintu Dua Istana Negara bermula pukul 2.30 petang tadi bagi menghadiri Istiadat Mengangkat Sumpah Timbalan Menteri hari ini.
Antara yang kelihatan Menteri Pertanian dan Keterjaminan Makanan, Mohamad Sabu; Menteri Pembangunan Wanita, Keluarga dan Masyarakat, Hannah Yeoh serta Menteri Pelancongan, Seni dan Budaya, Datuk Seri Tiong King Sing
Terdahulu, Perdana Menteri, Datuk Seri Anwar Ibrahim mengumumkan 27 Timbalan Menteri dibawah kepimpinannya bersama Kerajaan Perpaduan.
Beberapa muka baharu turut menjadi tumpuan dalam barisan kepimpinan tersebut. – KOSMO! ONLINE


Beberapa kenderaan bawa timbalan menteri angkat sumpah memasuki Istana Negara
Oleh MUHAMMAD NAJIEB AHMAD FUAD

10 Disember 2022, 2:44 pm
KUALA LUMPUR – Beberapa kenderaan membawa Timbalan Menteri mula memasuki Pintu 2, Istana Negara hari ini bagi istiadat mengangkat sumpah.
Mereka mula memasuki perkarangan bermula pukul 2 petang tadi antara kelihatan ialah Ahli Parlimen Sepang, Aiman Athirah Sabu dan Ahli Parlimen Alor Gajah, Adly Zahari.
Kedua-dua pemimpin itu masing-masing dilantik sebagai Timbalan Menteri Pembangunan Wanita, Keluarga dan Masyarakat dan Timbalan Menteri Pertahanan.
Ketibaan itu dijadualkan bagi menghadiri Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Rahsia pada pukul 3 petang ini.
Semalam, Perdana Menteri Datuk Seri Anwar Ibrahim mengumumkan 27 Timbalan Menteri bagi memperkukuhkan saf kepimpinan Kerajaan Perpaduan.
Beberapa muka baharu digandingkan dengan pemimpin berpengalaman dalam pengumuman tersebut – KOSMO! ONLINE


27 timbalan menteri selesai angkat sumpah jawatan Kerajaan Perpaduan
Oleh MUHAMMAD NAJIEB AHMAD FUAD dan NUR ALWANI ZAFIRAH KHAIRUL

10 Disember 2022, 4:16 pm
KUALA LUMPUR – Seramai 27 pemimpin selesai mengangkat sumpah jawatan Timbalan Menteri baharu di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini hari ini.
Mengetuai istiadat tersebut ialah dua Timbalan Menteri Kewangan masing-masing Datuk Seri Ahmad Maslan dan Steven Sim Chee Keong disusuli Timbalan Menteri Kemajuan Desa dan Wilayah, Datuk Rubiah Wang; Timbalan Menteri Perladangan dan Komoditi, Datuk Siti Aminah Aching; Timbalan Menteri Pengangkutan, Datuk Hasbi Habibullah; Timbalan Menteri Pertanian dan Keterjaminan Makanan, Chan Foong Hin dan Timbalan Menteri Ekonomi, Datuk Hanifah Hajar Taib.
Turut mengangkat sumpah jawatan ialah Timbalan Menteri Pembangunan Kerajaan Tempatan,  Akmal Nasrullah Mohd Nasir; Timbalan Menteri Pembangunan Kerajaan Tempatan, Akmal Nasrullah Mohd Nasir; Timbalan Menteri Pertahanan, Adly Zahari; Timbalan Menteri Kerja Raya, Datuk Seri Abdul Rahman Mohamad; Timbalan Menteri Dalam Negeri Datuk, Seri Dr. Shamsul Anuar Nasarah; Timbalan Menteri Perdagangan Antarabangsa dan Industri, Liew Chin Tong dan Timbalan Menteri Pendidikan Tinggi, Mohammad Yusof Apdal.
Selain itu, Timbalan Menteri Sains, Teknologi dan Inovasi, Datuk Arthur Joseph Kurup; Timbalan Menteri Wanita, Keluarga dan Masyarakat, Aiman Athirah Sabu; Timbalan Menteri di Jabatan Perdana Menteri (Undang-undang dan Reformasi Institusi), Ramkarpal Singh; Timbalan Menteri Sumber Asli, Alam Sekitar dan Perubahan Iklim, Datuk Seri Huang Tiong Sii dan Timbalan Menteri Luar Negeri, Datuk Mohamad Alamin.
Ia juga melibatkan, Timbalan Menteri Pelancongan, Seni dan Budaya, Khairul Firdaus Akbar Khan; Timbalan Menteri Komunikasi dan Digital Teo Nie Ching; Timbalan Menteri Pendidikan, Lim Hui Ying; Timbalan Menteri Belia Dan Sukan, Adam Adli Abd Halim; Timbalan Menteri Sumber Manusia Mustafa @ Mohd Yunus Sakmud; Timbalan Menteri Kesihatan, Lukanisman Awang Sauni dan Timbalan Menteri di Jabatan Perdana Menteri (Sabah Sarawak), Datuk Wilson Ugak Kumbong.
Turut menangkat sumpah jawatan dua Timbalan Menteri lantikan senator iaitu Timbalan Menteri Perdagangan Dalam Negeri dan Kos Sara Hidup, Fuziah Salleh dan Timbalan Menteri Pembangunan Usahawan dan Koperasi, K. Saraswathy.

Terdahulu, Fuziah dan Saraswathy selesai menangkat sumpah jawatan sebagai Ahli Dewan Negara di hadapan Yang di-Pertua Dewan Negara, Tan Sri Dr. Rais Yatim di Bangunan Parlimen pada pukul 9.04 pagi tadi.
Istiadat tersebut dihadiri Perdana Menteri, Datuk Seri Anwar Ibrahim serta dua Timbalan Perdana Menteri iaitu Datuk Seri Ahmad Zahid Hamidi dan Datuk Seri Fadillah Yusof serta barisan Kabinet Kerajaan Perpaduan.
Turut menyaksikan istiadat angkat sumpah jawatan itu Panglima Angkatan Tentera, Jeneral Tan Sri Affendi Buang; Ketua Setiausaha Negara, Tan Sri Mohd Zuki Ali; Ketua Hakim Negara, Tun Tengku Maimun Tuan Mat dan Ketua Polis Negara, Tan Sri Acryl Sani Abdullah Sani.
Majlis istiadat tersebut berlangsung hampir sejam bermula pukul 3 petang tadi di Balairong Seri Istana Negara.
Saf pentadbiran kerajaan baharu pimpinan Anwar ketika ini terdiri daripada dua Timbalan Perdana Menteri , 28 Menteri Kabinet serta 27 Timbalan Menteri sekali gus melengkapkan pentadbiran Kerajaan Perpaduan.
Kesemua mereka diumum sebagai ahli pentadbiran negara baharu oleh Anwar selepas beliau mengangkat sumpah jawatan Perdana Menteri ke-10 di hadapan Seri Paduka pada 24 November lalu. – KOSMO! ONLINE


Bomba bantu kebumikan jenazah 230kg
Oleh DIYANATUL ATIQAH ZAKARYA

10 Disember 2022, 4:14 pm
MELAKA – Sepasukan bomba dari Balai Bomba dan Penyelamat (BBP) Bukit Katil di sini membantu menurunkan jenazah seorang lelaki obesiti yang seberat 230 kilogram (kg) ke liang lahad.
Jenazah pemuda berusia 29 tahun itu selamat dikebumikan di Kampung Paya Ikan di sini pada pukul 12.19 tengah hari semalam.
Komander Operasi, Pegawai Bomba Kanan II (KUP) Kamarudin Mat Amin berkata, panggilan meminta bantuan diterima pada pukul 11.47 pagi dan seramai enam anggota bergerak ke lokasi.
“Pasukan bomba tiba di lokasi pada pukul 11.51 pagi dan menjalankan operasi mengangkat jenazah seorang pesakit obesiti, dengan dibantu ahli keluarga serta orang awam.
“Jenazah seberat 230kg berjaya diturunkan ke dalam liang lahad dengan menggunakan tali dan selesai kira-kira 30 minit kemudian,” katanya. – KOSMO! ONLINE.


Hujan lebat di tujuh negeri petang ini
Oleh TUAN NURHIDAYAH TUAN AB.GHANI

10 Disember 2022, 3:37 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa kawasan di tujuh negeri sehingga pukul 6 petang ini.
MetMalaysia menerusi laman Facebooknya berkata, hujan lebat diramal berlaku di sekitar Bagan Datuk, Hilir Perak, Batang Padang dan Muallim di Perak, manakala Pahang di Bentong.
Seterusnya, cuaca tidak menentu juga dijangka berlaku di seluruh Selangor, Kuala Lumpur dan Putrajaya.
Cuaca buruk juga diramal di Negeri Sembilan iaitu di Jelebu, Seremban, Port Dickson, Kuala Pilah dan Rembau dan selanjutnya, Johor di daerah Tangkak, Segamat, Muar, Mersing serta Kota Tinggi.
Menurut MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter (mm) per jam yang hampir atau dijangka berlaku melebihi sejam. – KOSMO! ONLINE


Fadhlina umum hala tuju pendidikan negara minggu depan
Oleh SITI NOR MAS ERAH AMRAN

10 Disember 2022, 2:25 pm
SEBERANG PERAI – Menteri Pendidikan, Fadhlina Sidek akan mengadakan sidang media berkaitan hala tuju pendidikan negara minggu depan.
Menurutnya, beliau turut akan mengumumkan beberapa perkara termasuklah pendirian kementerian itu berkenaan isu-isu pendidikan selepas memperolehi input daripada pelbagai pihak terlibat.
“Ada beberapa isu yang kita sedang lihat dan antara perkara paling utama buat masa ini adalah proses untuk saya mendengar, mengambil pandangan dan kritikan serta konsultasi.
“Saya rasa konsultasi sangat penting kerana ini kementerian yang cukup besar, jadi perbincangan bersama pasukan Ketua Setiausaha (KSU), pasukan Ketua Pengarah Pendidikan dan juga pandangan guru-guru serta pemegang taruh pendidikan dijalankan bagi mengenal pasti isu berbangkit.
“Pendapat ibu bapa dan para pelajar sendiri turut diperolehi malah semua pandangan, kritikan dan juga cadangan akan dipandang secara serius,” katanya selepas menghadiri Program Khatan Perdana Kadun Jawi di Nibong Tebal, di sini hari ini.
Beliau berkata demikian ketika diminta mengulas berhubung perancangan Kementerian Pendidikan yang diterajuinya selepas mengangkat sumpah jawatan itu pada 3 Disember lalu. -KOSMO! ONLINE.


Polis rungkai misteri ‘Budak dalam Kotak’ selepas 65 tahun
Oleh KOSMO!

10 Disember 2022, 1:00 pm
NEW YORK – Polis Amerika Syarikat (AS) mengumumkan kelmarin bahawa pihaknya menggunakan ujian asid deoksiribonukleik (DNA) moden dan analisis genealogi (salasilah) untuk mengenal pasti identiti seorang budak lelaki yang ditemui mati di dalam sebuah kotak kadbod di Philadelphia lebih 65 tahun lalu.
Kes dinamakan ‘Budak dalam Kotak’ itu merupakan antara jenayah pembunuhan yang gagal diselesaikan di Philadelphia.
Komisioner Polis Philadelphia, Danielle Outlaw menamakan budak lelaki itu sebagai Joseph Augustus Zarelli.
Mayatnya yang teruk dibelasah ditemui dibalut selimut di dalam kotak berkenaan di sebuah kawasan belukar di Philadelphia pada tahun 1957.
“Budak lelaki itu kelihatan tidak cukup zat, mayatnya mempunyai kesan trauma baharu dan lama. Jelas kanak-kanak ini menjadi mangsa kekejaman yang tidak sepatutnya berlaku kepada sesiapapun,” kata Outlaw kepada pemberita.
Bedah siasat merumuskan bahawa budak lelaki itu berumur antara empat hingga enam tahun tetapi tiada siapa tampil menuntut mayat mangsa, manakala beratus-ratus pentunjuk dan maklumat gagal membawa kepada pengenalan identitinya.

Polis menggali semula kubur mangsa dalam tahun 2019 susulan pembangunan teknik forensik baharu.
Keputusan ujian itu dimuat naik ke dalam pangkalan data DNA dan dianalisa oleh pakar-pakar genealogi. Mereka berjaya mengenal pasti saudara-mara daripada sebelah ibu mangsa, kata seorang pegawai polis, Kapten Jason Smith.
Ahli-ahli genealogi itu turut mengesahkan nama ibu Zarelli, manakala rekod berkenaan turut menyenaraikan bapa mangsa. Smith tidak mendedahkan nama mereka tetapi berkata, mangsa mempunyai beberapa adik-beradik yang masih hidup. – AFP


Piala Dunia: La Roja pecat Enrique, lantik De La Fuente
Oleh KOSMO!

10 Disember 2022, 1:00 pm
DOHA – Persatuan Bola Sepak Sepanyol (RFEF) akhirnya memecat ketua jurulatih pasukan itu, Luis Enrique susulan prestasi mengecewakan pada kempen Piala Dunia 2022.
Enrique, 52, terpaksa menerima ‘hukuman’ itu selepas Sepanyol gagal menepati ramalan antara pasukan pilihan kejohanan apabila tersingkir di pusingan 16 terbaik.
Ia gara-gara kegagalan skuad La Roja memanfaatkan penguasaan penuh selama 120 minit ke atas Maghribi sebelum tewas 0-3 menerusi penentuan sepakan penalti baru-baru ini.
RFEF tidak menunggu lama apabila memilih pengendali skuad bawah 21 tahun (B21) Sepanyol, Luis De La Fuente bagi mengisi kekosongan yang ditinggalkan Enrique.
“RFEF telah menghantar laporan kepada presiden, Luis Rubiales mengenai projek baharu skuad kebangsaan dengan sasaran untuk meneruskan perkembangan yang dilakukan oleh Enrique.
“Presiden (Rubiales) dan pengarah sukan, Jose Francisco Molina telah memaklumkan perkara ini kepada Enrique. Pihak kami berterima kasih terhadap sumbangan Enrique selama bersama pasukan ini,” menurut kenyataan RFEF.

Enrique turut memohon maaf kepada para penyokong kerana gagal membantu Sepanyol sambil berharap mereka dapat terus berdiri teguh di belakang De La Fuente.
“Cepatnya masa berlalu selepas saya memulakan tugas ini empat tahun lalu. Ia merupakan sesuatu yang amat istimewa untuk menjadi sebahagian daripada ini.
“Saya tidak akan pernah lupa jasa RFEF kerana melantik saya sebanyak dua kali untuk jawatan ini. Terima kasih kepada para penyokong yang sentiasa bersama pada waktu yang paling sukar.
“Sudah sampai masanya untuk mengucapkan selamat tinggal. Pasukan ini perlukan sokongan sepenuhnya agar Luis De La Fuente dapat mencapai segala yang diinginkan,” jelasnya.
Enrique yang kali pertama dilantik sebagai ketua jurulatih Sepanyol pada 2018, menjadi pengendali keempat di Piala Dunia 2022 dipecat daripada tugas bersama negara masing-masing.
Kehadiran De La Fuente, 61, dijangka diterima dengan baik dalam kem Sepanyol kerana pernah melatih Marco Asensio, Unai Simon, Eric Garcia, Pau Torres, Pedri, Carlos Soler dan Dani Olmo dalam skuad B15 negara itu sebelum ini. – AGENSI


Berpelukan dengan Fuad, Tom akui jahil agama
Oleh MUHAMMAD HAIKAL RAMLI

10 Disember 2022, 1:42 pm
PETALING JAYA – Penyanyi Tom, tampil memohon maaf ekoran tersebar gambarnya berpelukan dengan penyanyi asal Singapura iaitu Fuad Rahman yang tular sejak beberapa hari lalu.
Menerusi hantaran Instagram, bekas peserta Gegar Vaganza musim kesembilan (GV9) itu berkata, dia sudah terbiasa dengan kehidupan yang sangat terbuka antara lelaki dan perempuan sebelum ini.
Katanya, perlakuan tersebut adalah perkara yang biasa dan normal baginya kerana sudah lama hidup dalam keadaan sebegitu.
“Minta maaf pasal gambar saya yang sudah tersebar berpeluk mesra dengan lelaki, tidak sengaja. Kehidupan saya mungkin tidak macam orang lain yang tahu halal dan haram.
“Salah saya tidak ambil berat perkara sebegini sebelum ini. Maaf sangat-sangat. Pada yang kurang senang tengok gambar-gambar dan video saya sebelum ini, saya mahu mohon maaf,” ujar Tom.
Bagaimanapun, penyanyi dengan nama sebenar Raja Farah Afzal Raja Ikram itu terbuka untuk menerima bimbingan dan tunjuk ajar serta berhasrat mempelajari ilmu agama secara lebih mendalam.

Hal ini kerana ujar Tom, dia mengakui ilmu agamanya tidak seberapa sehinggakan sebelum ini dia tidak begitu mengambil berat soal tersebut.
“Saya sangat-sangat tidak perasan benda macam itu tidak boleh sebagai Islam.  Hidup saya terlalu terbuka antara lelaki dan perempuan.
“Saya pun teringin hendak belajar bab-bab agama. Saya selalu keliru tentang halal dan haram sebab sudah terbiasa dengan kehidupan yang terlalu terbuka antara lelaki dan perempuan.
“Bab-bab agama saya tidak berapa tahu sangat. Doakan saya supaya lebih tahu bab-bab halal dan haram selepas ini. Saya minta maaf,” jelas Tom yang popular dengan lagu Redha.
Rentetan itu, rata-rata peminatnya memberikan kata-kata semangat dan menyokong hasrat Tom yang ingin memperbaiki diri ke arah lebih baik.
“Tidak mengapa kakak, perlahan-lahan berubah. Hanya kakak dan Allah tahu tahap mana dan macam mana ujian mahu berubah yang kakak hadap,” komen seorang pengikutnya.
“Kita semua tidak sempurna, semoga Tom berusaha mencari hidayah Allah dan mendekatkan diri dengan Yang Esa. Berusaha menjadi yang lebih baik selepas ini,” komen seorang lagi pengikutnya.
Terdahulu, foto mesra antara Tom dan Fuad menimbulkan pelbagai spekulasi sehingga pasangan itu kemudian tampil mengumumkan secara rasmi hubungan mereka dalam Facebook.
Mereka mendedahkan pernah menjadi kekasih selama beberapa tahun sejak 2005 sebelum berpisah kerana Fuad berdepan hukuman penjara. – KOSMO! ONLINE


Otak pemain bola sepak lebih cenderung merosot pada usia tua
Oleh KOSMO!

10 Disember 2022, 2:00 pm
LONDON – Pemain bola sepak lebih berisiko mengalami kemerosotan kesihatan otak pada usia melebihi 65 tahun berbanding populasi umum, demikian menurut satu kajian yang diterbitkan semalam.
Dinamakan SCORES, kajian berpangkalan di Universiti Anglia Timur, timur England itu menggunakan sistem online untuk menilai fungsi kognitif individu dan memantau penurunan kesihatan otak.
Projek itu melibatkan 145 pemain bola sepak profesional termasuk bekas penyerang Crystal Palace, Mark Bright dan dua bekas pemain kelab Norwich, Jeremy Goss serta Iwan Roberts.
Walaupun penyelidik-penyelidik mendapati pemain bola sepak dalam kumpulan umur 40 tahun hingga 50 tahun menunjukkan prestasi lebih baik dalam penilaian berbanding populasi umum, ini tidak berlaku apabila mereka semakin berusia.
Data laporan SCORES itu menyusuli kajian FIELD oleh Universiti Glasgow. Kajian FIELD mendapati pemain bola sepak adalah tiga setengah kali ganda lebih cenderung untuk mati akibat penyakit neurodegeneratif berbanding populasi umum yang sama umurnya.
Penyelidikan itu juga mengundang kembali gesaan supaya pemain bola sepak lebih dilindungi daripada gegaran otak dan kesan jangka panjang akibat perbuatan menanduk bola berulang kali.

Walaupun latihan fizikal yang dikaitkan dengan pemain bola sepak dapat membantu pemain mengekalkan kesihatan otak mereka beberapa tahun selepas persaraan, manfaat itu merosot dari semasa ke semasa.
“Apabila mereka mencapai usia 65 tahun, ketika itulah keadaan mula menjadi tidak kena.
“Bekas pemain bola sepak yang berumur lebih 65 tahun menunjukkan prestasi lebih teruk apabila dinilai untuk perkara seperti masa tindak balas, fungsi eksekutif dan navigasi spatial. Ini adalah tanda amaran awal kesihatan otak yang merosot,” kata ketua penyelidik SCORES, Dr. Michael Grey.
Keluarga bekas pemain England, Nobby Stiles merupakan antara kumpulan pemain dan waris mereka yang merancang menyaman Persatuan Bola Sepak kerana gagal melindungi pemain daripada kecederaan otak.
Stiles meninggal dunia pada Oktober 2020 pada ketika berusia 78 tahun selepas menderita penyakit dementia. Dia juga didapati menghidap encephalopathy iaitu sejenis penyakit pada otak yang disebabkan hantukan berulang kali pada bahagian kepala. – AFP


Sungai Golok lepasi paras bahaya, 37 mangsa banjir dipindahkan
Oleh ROHANA ISMAIL

10 Disember 2022, 2:35 pm
RANTAU PANJANG – Seramai 37 mangsa banjir daripada 10 buah keluarga dipindahkan ke pusat pemindahan sementara (PPS) Sekolah Kebangsaan (SK) Gual To’ Deh di sini hari ini selepas paras air Sungai Golok melepasi tahap bahaya iaitu 9.3 meter.
Keadaan itu menyebabkan dua buah kampung iaitu Kampung Gual To’Deh dan Bendang Perol dinaiki air manakala penduduk di Kampung Tersang pula berada dalam keadaan berjaga-jaga untuk berpindah berikutan air semakin naik.
Seorang mangsa banjir dari Kampung Gual To’ Deh, Zainuri Sukini, 42, berkata, bahagian dalam rumahnya dinaiki air setinggi 0.1 meter manakala di luar rumah pula 5 meter.
“Saya sudah berpindah ke PPS sebanyak dua kali pada musim tengkujuh hujung tahun ini. Meskipun paras banjir masih rendah, saya mengambil keputusan untuk berpindah awal.
“Semua dokumen penting sudah disimpan ditempat selamat,” katanya ditemui Kosmo! di PPS SK To’ Deh di sini hari ini.
Sementara itu, Penyelia Pasukan Bomba dan Penyelamat Rantau Panjang, Ahmad Nazarudin Mat Hussin berkata, paras air Sungai Golok ketika ini menunjukkan peningkatan sehingga tiga buah kampung itu dilanda bah.

“Orang ramai terutamanya penduduk Rantau Panjang dinasihatkan agar membuat persiapan awal dan berpindah segera jika paras air semakin meningkat,” katanya. – KOSMO! ONLINE.


KKM teliti semula 13 projek sakit
Oleh FARAHWAHIDA AHMAD

10 Disember 2022, 2:20 pm
SEGAMAT – Kementerian Kesihatan Malaysia (KKM) akan meneliti semula semua projek ‘sakit’ di bawah kementerian itu yang membabitkan pelbagai projek kemudahan awam dan fasiliti kesihatan termasuk pembinaan hospital.
Menteri Kesihatan, Dr. Zaliha Mustafa berkata, penelitian secara pragmatik perlu dilakukan secara terperinci terlebih dahulu sebelum memutuskan sebarang bentuk tindakan.
“Saya telah diberi penerangan berkaitan hal berkenaan, cuma belum diperincikan lagi dan saya perlu lihat ‘sakit’ itu dalam (bentuk) bagaimana.
“Kita perlu lihat satu per satu permasalahan termasuk aduan yang diketengahkan barulah perkara itu dapat diatasi (kerana) langkah berkenaan tidak mudah.
“Ianya seolah merawat pesakit harus ada penelitian sebelum rawatan terbaik diberikan,”katanya.
Beliau berkata demikian dalam sidang media selepas lawatan kerja pertama sejurus dilantik menyertai barisan kabinet, di Hospital Segamat, hari ini.

Hadir sama, Ketua Setiausaha KKM Datuk Harjeet Singh, Ketua Pengarah Kesihatan Tan Sri Noor Hisham Abdullah, Pengerusi Jawatankuasa Kesihatan dan Perpaduan negeri Johor, Ling Tian Soon dan Pengarah Jabatan Kesihatan Negeri (JKN) Johor, Datuk Dr. Aman Rabu.
Sebelum ini, KKM mengenal pasti 13 projek ‘sakit’ di bawah kementerian itu di seluruh negara kerana lewat siap dan tidak mengikut jadual ditetapkan yang membabitkan pelbagai projek kemudahan awam termasuk pembinaan hospital.
Bekas menterinya, Khairy Jamaluddin dilaporkan September lalu, berkata, usaha oleh KKM sedang dilakukan dengan kerjasama Kementerian Kerja Raya bagi mencari jalan sama ada untuk mempercepatkan projek terbabit atau menerusi proses pelantikan kontraktor penyelamat. -KOSMO! ONLINE.


Pembinaan LCS diteruskan, saya tunggu taklimat – Mohamad
Oleh EDDY AQMAL MOHAMED HAMIDI

10 Disember 2022, 2:12 pm
PUTRAJAYA – Menteri Pertahanan, Datuk Seri Mohamad Hasan mengesahkan bahawa kerajaan akan meneruskan dengan pembinaan Kapal Tempur Pesisir Pantai (LCS) memandangkan ia adalah aset penting bagi keselamatan negara.
Mohamad berkata, beliau juga akan mendapatkan taklimat berkaitan isu LCS daripada pihak berkenaan agar dapat melihat latar belakang isu berbangkit untuk bergerak ke hadapan.
“Saya akan dapatkan taklimat berkaitan isu LCS dalam masa terdekat untuk melihat latar belakang isu ini dan bergerak ke hadapan agar kita dapat pastikan kapal-kapal ini dapat dibina.
“Tiada gunanya bercakap tentang perkara lepas, tapi apa yang kita capai itu yang penting kerana ini (LCS) merupakan aset strategi bagi Angkatan Tentera Malaysia (ATM),” katanya.
Beliau berkata demikian pada sidang akhbar selepas menyempurnakan Majlis Graduasi Maktab Ketahanan Nasional (MKN), Maktab Pertahanan Angkatan Tentera (MPAT) dan Maktab Turus Angkatan Tentera (MTAT) di Pusat Pengajian Pertahanan Nasional (Puspahanas) di sini hari ini.
Tambah Mohamad, beliau akan terus berusaha bersama kepimpinan Kementerian Pertahanan dan memohon kerajaan meneliti dengan baik perkara tersebut agar kapal-kapal berkenaan dapat dibina dalam keadaan yang terbaik.

Terdahulu, bekas Menteri Pertahanan, Datuk Seri Hishammuddin Hussein pada 2 Oktober lalu berkata, pembinaan LCS akan disambung semula selepas semua rundingan dan setiap perjanjian dalam fasa mobilisasi dimuktamadkan pada penghujung Disember tahun ini.
Ujar beliau, selepas fasa mobilisasi itu selesai, semua pihak terlibat mempunyai tempoh 14 bulan untuk memastikan kapal siap pembinaan.
Tambahnya, garis masa tersebut mesti dipatuhi semua pemegang taruh khususnya Boustead Naval Shipyard Sdn. Bhd. (BNSSB) selaku syarikat pembuat.
Dalam perkembangan lain, ketika ditanya mengenai isu kebajikan ATM terutamanya elaun, veteran dan perumahan, Mohamad berkata perkara itu juga akan diteliti dengan baik berdasarkan kemampuan kewangan negara.
“Dalam keadaan banyak orang kata akan berdepan kemelesetan ekonomi tahun hadapan, kita akan beri keutamaan kepada mana yang ada dan kita akan susun atur sebaiknya,” ujar beliau. – KOSMO! ONLINE.


Fenomena air pasang besar landa Terengganu sehingga Rabu
Oleh TENGKU DANISH BAHRI TENGKU YUSOFF

10 Disember 2022, 2:08 pm
KUALA TERENGGANU – Penduduk di pesisir pantai dan kawasan rendah di muara sungai dinasihatkan berwaspada dengan fenomena air pasang besar yang dijangka berlarutan sehingga Rabu ini.
Pengarah Angkatan Pertahanan Awam Malaysia (APM) Terengganu, Mohd. Rosman Abdullah berkata, fenomena berkenaan boleh menyebabkan paras ombak mencecah antara 2.7 sehingga 2.9 meter.
Beliau berkata, hujan lebat berterusan dan air pasang besar tersebut boleh mengakibatkan limpahan air secara luar biasa di kawasan rendah berisiko.
“Orang ramai terutama penduduk di kawasan rendah diseru agar sentiasa bersiap siaga untuk berpindah ke pusat pemindahan sementara (PPS) sekiranya diarahkan pihak berkuasa.
“Kami khuatir sekiranya berlaku limpahan air sebabkan hujan lebat bertembung dengan air pasang besar yang lazimnya berlaku bermula 10 malam sehingga 1.30 pagi sehingga Rabu ini,” katanya selepas memantau fenomena air pasang besar di Pantai Seberang Takir di sini malam tadi.
Mohd. Rosman juga menasihatkan orang ramai agar menjauhi kawasan pesisir pantai apatah lagi semata-mata untuk melihat ombak besar,” katanya. – KOSMO! ONLINE.


JPJ Kelantan lelong 44 buah kenderaan dilucut hak
Oleh ROSLIZA MOHAMED

10 Disember 2022, 2:29 pm
KOTA BHARU – Jabatan Pengangkutan Jalan (JPJ) Kelantan membuat tawaran lelongan sebanyak 44 buah kenderaan yang telah dilucut hak pada harga serendah RM50 bermula esok sehingga 14 Disember ini.
Pengarah JPJ Kelantan, Mohd. Misuari Abdullah berkata, tawaran sebut harga sehingga RM30,600 bagi kesemua kenderaan itu dibuka bermula pukul 9 pagi hingga 4 petang sepanjang tempoh tersebut.
Menurutnya, pelbagai jenis kenderaan yang ditawarkan antaranya Honda Jazz, Honda Odyssey, Proton Saga dan Proton Iswara.
“Daripada jumlah itu, sebanyak 16 kenderaan boleh didaftar manakala 28 buah lagi kenderaan sudah tersadai atau ‘scrap’.
“Kenderaan tersebut dipamerkan untuk pemeriksaan awam di Pejabat JPJ Panji, Kota Bharu, Stesen Penguatkuasa (SPK) JPJ Bukit Jawa (Pasir Puteh), SPK Labok (Machang), SPK Laloh (Kuala Krai), SPK Bukit Bunga (Tanah Merah) dan SPK Kuala Balah (Jeli),” katanya ketika dihubungi Kosmo! hari ini.
Menurut Mohd. Misuari, mereka yang berminat boleh mendapatkan dokumen pelelongan awam berharga RM50 senaskah secara kiriman wang pos atau bentuk bank draf atas nama Ketua Pengarah Pengangkutan Jalan Malaysia.

Katanya, lelongan kenderaan tersadai hanya terbuka pemilik yang mempunyai sijil pendaftaran dengan Kementerian Kewangan.
“Bagi kenderaan lelongan yang boleh daftar pula terbuka kepada orang awam,” ujarnya.
Tambah Mohd. Misuari, maklumat lanjut mengenai lelongan kenderaan boleh didapati menerusi Unit Pengurusan Sita JPJ Kelantan di talian 09-766 6905 dan 09-766 6117 atau layari Facebook, JPJNegeriKelantanOfficial. – KOSMO! ONLINE.


Anjing K9 bantu kesan pemancing hilang di Sungai Perak
Oleh ASLIZA MUSA

11 Disember 2022, 9:01 pm
TELUK INTAN – Jabatan Bomba dan Penyelamat Malaysia (JBPM) Perak menggunakan dua anjing pengesan (K9) dalam operasi mencari dan menyelamat lelaki yang dikhuatiri lemas selepas dilaporkan terjatuh di Sungai Perak berhampiran Jeti Dataran Udang Galah di sini hari ini.
Ketua Balai Bomba dan Penyelamat (BBP) Teluk Intan, Mohd. Ismail Mohd. Yunus berkata, operasi mencari mangsa berusia 41 tahun itu dijalankan dalam radius dua kilometer dari lokasi rakannya yang dijumpai selamat.
Katanya, berdasarkan maklumat orang awam yang memancing di Jeti Nelayan Darat, mangsa dilihat dihanyutkan arus dalam jarak 100 meter dari jeti.
“Anjing pengesan ‘Lady’ dibawa menaiki bot diiringi dua anggota bomba pada 1.56 tengah hari dan berjaya mengesan satu ‘spot’ pada jarak 130 meter dari lokasi mangsa pertama dijumpai.
“Pencarian kali kedua oleh anjing K9 ‘groosc’ kira-kira satu jam kemudian juga mengesan lokasi sama yang dipercayai potensi kedudukan mangsa berada,” katanya di sini hari ini.
Katanya, operasi selaman itu bagaimanapun terpaksa ditangguhkan ekoran cuaca buruk dan paras air sungai semakin tinggi dan deras.

Terdahulu, seorang lelaki dilaporkan hilang selepas bot dinaiki bersama rakannya terbalik ketika memancing di Sungai Perak berhampiran Jeti Dataran Udang Galah di sini hari ini. – KOSMO! ONLINE


Beri kotak ada kepala suami bersama alat mainan dewasa kepada jiran
Oleh KOSMO!

11 Disember 2022, 10:00 pm
MADRID – Seorang wanita memberi jirannya sebuah kotak berisi kepala suaminya yang telah dibunuh selepas menyatakan bahawa ia penuh dengan alat mainan orang dewasa, lapor portal berita Daily Star semalam.
Wanita itu, Carmen Merino, 64,  dihukum penjara selama 15 tahun selepas membunuh suaminya, Jesus Maria Baranda, yang telah hilang selama enam bulan.
Hanya apabila kotak itu mula berbau, jiran Merino dikenali sebagai Mari membukanya dan mendapati terdapat kepala reput pekerja bank yang telah bersara itu.
Pada mulanya, Merino dari Santander, Sepanyol meminta Mari menyimpan mainan orang dewasa  dengan selamat untuk mengelak daripada mendapat malu apabila polis menemuinya ketika menyiasat tentang kehilangan suami wanita berkenaan.
Pada Jumaat lalu, Mahkamah Wilayah Cantabria mengumumkan Merino akan dipenjara selama 15 tahun setelah disabitkan kesalahan membunuh suaminya pada Februari 2019.
Penghakiman bertulis menyatakan wanita itu bertindak sedemikian kerana tamak apabila dia menyertai secara aktif  perbuatan yang menyebabkan kematian suaminya selepas dinamakan sebagai waris tunggal wasiat lelaki berkenaan,  Jesus Maria yang berusia 67 tahun.

Keputusan itu menyatakan: “Dia membuang mayat itu dan menyerahkan tengkoraknya kepada seorang rakan wanita, memberitahu kotak itu mengandungi alat permainan seks kerana dia tahu saudara-mara pasangannya telah melaporkan mangsa hilang dan sedar ia akan mengakibatkan siasatan polis yang mungkin akan membawa kepada pencarian di rumah mereka.” – Agensi


‘Saya pimpin negara dengan hutang lebih RM1 trilion’ – Anwar
Oleh MOHD. HUSNI MOHD. NOOR

11 Disember 2022, 8:09 pm
PUTRAJAYA – Datuk Seri Anwar Ibrahim menjelaskan, beliau diberikan mandat sebagai Perdana Menteri dalam situasi hutang negara melebihi RM1 trilion.
Perdana Menteri berkata, disebabkan itu, beliau harus meneliti setiap agensi dan jabatan di mana berlakunya kebocoran dan ketirisan.
“Ini bukan fitnah kerana saya kena kuat dan meneliti fail-fail itu. Sebab itu, beberapa projek itu kita kena teliti semula, tangguhkan dan batalkan.
“Ini (tindakan) bukan untuk mencerca tokoh politik dan saya tidak pernah sebut nama mana-mana tokoh politik,” katanya ketika berucap pada Program Pertemuan Mahabbah Perdana Menteri bersama Ulama dan Asatizah di Kompleks Seri Perdana, di sini, hari ini.
Mengulas mengenai pembatalan projek tebatan banjir bernilai RM7 bilion, Anwar berkata, beliau memahami bahawa bencana banjir menyeksa rakyat dan jadi mangsa adalah orang miskin dan majoriti yang miskin itu Melayu.
“Sebab itu kalau kita mahu belanjakan kita kena teliti, ini soal tadbir urus, mengurus negara itu harus dengan ketertiban, peraturan dan ke arah yang betul.

“Jadi bila saya lihat umpamanya dilulus dengan spontan dan syarikat-syarikat pula dipertikai dan beberapa persoalan tidak dijawab maka, saya minta ditangguhkan dan diteliti semula,” katanya.
Katanya, beliau akan ke Kementerian Kewangan esok untuk mengkaji isu itu.
Anwar berkata, beliau ingin jelaskan bahawa projek tebatan banjir itu memang sudah diluluskan, namun belum dilaksanakan kerana pilihan raya. – KOSMO! ONLINE


Kanak-kanak tahan azab 50 minit kaki ‘sangkut’ lubang tandas
Oleh ISKANDAR SHAH MOHAMED

11 Disember 2022, 10:31 pm
KUALA SELANGOR – Seorang kanak-kanak lelaki menahan azab lebih 50 minit apabila kaki kirinya tersepit dalam lubang tandas rumahnya di Taman Sri Rambai di sini, malam tadi.
Kejadian kira-kira pukul 8.20 malam itu melibatkan mangsa berusia tujuh tahun, namun berjaya diselamatkan bomba.
Pengarah Bomba Selangor, Datuk Norazam Khamis berkata, pihaknya bergegas ke lokasi kejadian selepas menerima panggilan kecemasan pukul 8.31 malam.
Katanya, sepasukan enam anggota termasuk pegawai dan jentera dari Balai Bomba dan Penyelamat (BBP) Kuala Selangor Klang dikerah dalam operasi menyelamat berkenaan.
“Pemeriksaan mendapati kanak-kanak terduduk dengan keadaan kakinya masih tersepit dalam lubang tandas cangkung itu.
“Anggota bomba kemudian terpaksa bertindak memecahkan mangkuk tandas itu dengan peralatan khas,” katanya ketika dihubungi.

Tambah Norazam, mangsa berjaya diselamatkan tanpa sebarang kecederaan pukul 9.11 malam. – KOSMO! ONLINE


Tiga ditahan curi 37 ekor lembu
Oleh NOR AINNA HAMZAH

11 Disember 2022, 8:48 pm
REMBAU – Polis menangkap tiga lelaki tempatan berhubung kes kecurian 37 ekor lembu membabitkan empat penternak di Ladang Sungai Baru, di sini Khamis lalu.
Ketua Polis Daerah Rembau, Deputi Superintendan Hazri Mohamad berkata, suspek lelaki berusia 29 hingga 38 tahun ditahan sepasukan anggota Bahagian Siasatan Jenayah Daerah Rembau di beberapa lokasi di Melaka.
Menurutnya, dalam serbuan itu, polis merampas 14 ekor lembu, dua telefon bimbit dan picagari.
“Permohonan reman untuk siasatan lanjut ke atas suspek diperoleh dari Mahkamah Seremban sehingga 13 Disember ini. Kes disiasat di bawah Seksyen 379 Kanun Keseksaan,” katanya dalam satu kenyataan hari ini.
Hazri berkata, pihaknya sedang mengesan dua individu yang dipercayai dapat membantu siasatan dalam kes curi haiwan ternakan tersebut.
Orang ramai yang mempunyai maklumat diminta menghubungi Pegawai Penyiasat, Sarjan Adi Irwan And Malek di talian 018-2253484 atau Pusat Kawalan Ibu Pejabat Polis Daerah Rembau di talian 06-6851999. – KOSMO! ONLINE


Penjaga palang lompat depan tren demi selamatkan orang melintas
Oleh KOSMO!

11 Disember 2022, 9:00 pm
JAKARTA – Aksi berani dan lagak adiwira seorang penjaga palang lintasan landasan kereta api di Lamongan, wilayah Jawa Timur menjadi tular di media sosial Indonesia selepas dia melompat di hadapan tren yang meluncur laju demi menyelamatkan seorang penunggang motosikal, lapor portal berita Okezone.
Berdasarkan video tular yang dikongsikan dalam akaun Instagram @kisahsemangat, seorang penunggang motosikal pada awalnya dilihat  cuba melintasi landasan kereta api dan tidak menyedari sebuah tren sedang meluncur laju ke arahnya.
Meskipun kereta api sudah membunyikan hon dari jauh, penunggang motosikal itu dilihat tetap cuba melintas meskipun tren semakin dekat.
Melihatkan keadaan itu, penjaga palang yang berada di seberang jalan meluru lari ke arahnya dan cuba menghentikan tindakan penunggang motosikal tersebut.
Dia kemudian terjatuh dan nyaris dilanggar kereta api namun, terselamat meskipun mengalami kecederaan.
Video itu menjadi tular dan menerima pelbagai komen netizen.

“Masya Allah pak cik. Pak cik ini perlu diberi penghargaan @jokowi,” kata seorang netizen sambil menyebut akaun milik Presiden Joko Widodo (Jokowi).
“Info terkini adalah penjaga palang pagar kereta api itu mengalami patah tulang ketika terjatuh. Dia masih dirawat di hospital,” kata seorang lagi pengguna yang lain. – Agensi


Mayat lelaki dalam bilik hotel di Petaling Jaya
Oleh KOSMO!

11 Disember 2022, 9:28 pm
PETALING JAYA – Seorang lelaki tempatan ditemui mati di dalam bilik sebuah hotel terkemuka di daerah ini, petang tadi.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, kematian mangsa yang berusia 50 tahun itu disedari oleh pekerja hotel berkenaan.
“Mangsa sepatutnya mendaftar keluar tengah hari tadi, namun gagal berbuat demikian.
“Punca kematian masih belum diketahui dan polis masih menjalankan siasatan lanjut,” katanya ketika dihubungi Kosmo!
Laporan penuh bakal menyusul. – KOSMO! ONLINE


Pesohor jelita Afrika Selatan ditemui mati ditembak
Oleh KOSMO!

11 Disember 2022, 8:30 pm
JOHANNESBURG, AFRIKA SELATAN – Seorang pesohor media sosial ditemui mati di dalam bilik tidur kediamannya di Afrika Selatan dengan mengalami kecederaan akibat kesan tembakan di kepala, lapor akhbar The Sun semalam.
Maja Janeska, 39, meninggal dunia di kediaman mewah yang didiami bersama taikun rokok yang juga merupakan teman lelakinya, Kyle Phillips di Johannesburg dalam apa yang disifatkan keluarganya sebagai kematian misteri.
Pasukan polis dikerah ke rumah mewah di Bassonia Estate pada 2 Disember lalu di mana Maja, yang memiliki 1.2 juta pengikut media sosial diumumkan meninggal dunia.
“Sejurus tiba di alamat yang diberikan, polis menemui seorang wanita di dalam bilik tidur dengan terdapat kesan luka akibat tembakan pada kepalanya.
“Sepucuk senjata api turut ditemui di sebelah mayatnya. Mangsa disahkan meninggal dunia oleh anggota paramedik,” kata jurucakap polis, Leftenan Kolonel Mavela Masondo.
Menurut polis, kematian Maja tidak dianggap sebagai mencurigakan, namun ahli keluarganya berkata, wanita itu ada masanya berasa takut dengan kehidupannya selain rakan-rakan mangsa mendakwa dia tidak membunuh diri.

Menurut Kyle, dia ketika itu sedang memberus gigi di dalam bilik mandi apabila terdengar bunyi tembakan dari bilik tidur mereka.
“Kadangkala, Maja berasa takut akan kehidupannya. Teman lelakinya mempunyai beberapa orang yang bekerja untuknya dan Maja turut takutkan mereka,” kata seorang ahli keluarganya.
Seorang rakan baik Maja, Iva Ristic pula berkata: “Dia tidak membunuh diri, dia bukan orang yang begitu.
“Dia baru sahaja pulang dari satu lawatan diplomatik di Macedonia. Maja seorang wanita yang cantik, menghargai kehidupannya, berbakat dan bercita-cita tinggi,” katanya.
Siasatan bagi kes tersebut masih berjalan. – Agensi


Tidak batal projek tebatan banjir, cuma teliti semula
Oleh NURUL IZZATI ZAINI

11 Disember 2022, 11:16 pm
PETALING JAYA – Projek tebatan banjir tidak dibatalkan, namun cuma perlu diteliti semula oleh Perdana Menteri, Datuk Seri Anwar Ibrahim.
Menteri Sumber Asli, Alam Sekitar dan Perubahan Iklim, Nik Nazmi Nik Ahmad, berkata ‘khabar angin’ kononnya projek bernilai RM7 bilion yang diluluskan kerajaan terdahulu itu dibatalkan adalah tidak benar, malah hanya perlu diteliti sebelum disambung semula.
“Ia tidak dibatalkan, cuma ini jumlah wang rakyat yang besar, jadi Perdana Menteri arah untuk diteliti semula. Kita mahu projek ini berjalan dengan sebaik mungkin, bukannya projek yang bermasalah di mana ia tidak membantu kita berdepan dengan masalah banjir nanti,” katanya dalam satu rancangan temu bual sebuah stesen televisyen, hari ini.
Tambahnya, projek tebatan banjir itu dijangka akan dilaksanakan dalam masa yang terdekat, lebih-lebih lagi di beberapa kawasan ‘hotspot’ banjir, namun hanya perlu diteliti sebelum disambung semula.
Sementara itu, pihaknya sedia maklum tentang banjir besar yang dijangka terjadi Disember ini, dengan memastikan kakitangan di bawah kementeriannya memainkan peranan proaktif dan tidak menolak kerjasama sesama agensi.
“Saya faham Agensi Pengurusan Bencana Negara (Nadma) akan memainkan peranan yang besar dalam menguruskan bencana banjir, namun hal-hal berkaitan dengan mitigasi (pengurangan risiko bencana), penyelenggaraan di bawah Jabatan Pengairan dan Saliran (JPS), ramalan cuaca atau banjir adalah di bawah kementerian saya.

“Walaupun saya tidak mahu mendahului bidang tugas kementerian lain, namun saya faham rakyat ingin masalah diselesaikan tidak kira portfolio dan bidang tugasan. Oleh itu, mahu atau tidak, kementerian saya akan mainkan peranan proaktif dalam menghadapi bencana banjir ini,” katanya.
Dalam pada itu, Nik Azmi turut menyeru orang ramai supaya memanfaatkan sistem sedia ada iaitu https://publicinfobanjir.water.gov.my/ untuk mendapatkan maklumat terkini tentang aras air dan taburan hujan yang memaparkan lebih 5,000 ‘hotspot’ banjir di seluruh negara. -KOSMO! ONLINE


Agong minta perjelas lantikan sebagai PM elak kekeliruan – Anwar
Oleh MOHD RIDZAUDDIN ROSLAN

11 Disember 2022, 8:02 pm
PUTRAJAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan kepada Datuk Seri Anwar Ibrahim untuk menjelaskan mengenai lantikannya sebagai Perdana Menteri bagi mengelakkan kekeliruan dalam kalangan rakyat.
Anwar berkata, titah berkenaan dibuat Al Sultan Abdullah dalam satu pertemuan semalam yang antara lain meminta Perdana Menteri menjelaskan soal pelantikan itu agar tidak timbul kekeliruan serta tidak menyinggung kedudukan Raja-Raya Melayu.
“Saya sebutkan ini kerana semalam telah menghadap Agong, baginda katakan bahawa baiknya Perdana Menteri menjelaskan supaya tidak timbul kekeliruan terutamanya yang menyinggung kedudukan Majlis Raja-Raja Melayu.
“Saudara kita boleh berbeza pendapat, malah dalam beberapa pertemuan saya dengan rakan-rakan, kadang-kadang saya mohon ampun dan maaf dalam memberi pandangan yang agak peribadi.
“Tetapi, kita tidak boleh langgar daripada prinsip adab dan akhlak serta menghormati kemuliaan Raja-Raja Melayu kerana mereka mewakili satu institusi. Dalam keadaan tidak menentu baru-baru ini, peranan raja-raja sangat utama dalam menyelamatkan keadaan,” katanya ketika berucap pada Program Pertemuan Mahabbah Bersama Ulama dan Asatizah di Kompleks Seri Perdana di sini tadi.
Perdana Menteri berkata, keputusan diputuskan Majlis Raja-Raja juga tidak pernah mengetepikan soal perlembagaan, kepentingan majoriti Melayu dan kedudukan Islam.

“Tiada Raja-Raja Melayu yang mengetepikan dan menyisihkan soal ini kerana kedudukannya yang dipertahankan tradisi dan budaya. Perlembagaan ialah bagi bagi mengawal keadaan itu, sebab itu kalau ada orang pertikai, ia mesti dipertahankan, kalau tidak sistem berkenaan tidak boleh kekal.
“Saya memilih menjelaskan di sini kerana menganggap ini negara kita, terutamanya tentang hubungan orang Melayu dan Islam sangat penting, sebab itu saya memilih menjelaskan kali pertama daripada sudut hujah yang lebih jelas,” katanya.
Jelasnya, Al Sultan Abdullah turut berkenaan menerima pandangan beliau dan turut bertanyakan adakah saya yakin sebagai Perdana Menteri kerana jumlahnya sudah jelas selepas mendapat sokongan daripada Pakatan Harapan, Barisan Nasional, Gabungan Parti Sarawak, Gabungan Rakyat Sabah serta beberapa parti lain.
“Saya jawab ini bukan soal peraturan dan undang-undang, patik mahu memimpin dengan mandat yang jelas dengan sokongan Parlimen.
“Patik yakin akan perolehi (sokongan Ahli Parlimen), andai kata tidak perolehi, patik akan tunduk kepada suara rakyat,” jelasnya. -KOSMO! ONLINE


Johor rangkul gelaran Piala Emas Khir Johari
Oleh MUHAMMAD RIDUAN MOHD HANAFIAH

11 Disember 2022, 7:44 pm
KUALA LUMPUR – Penantian 56 tahun Johor untuk merangkul gelaran Kejohanan Sepak Takraw Kebangsaan Piala Emas Khir Johari terlaksana selepas menewaskan pasukan Angkatan Tentera Malaysia (ATM) sebentar tadi.
Lebih manis ia adalah gelaran pertama yang diraih pasukan Johor ketika menampilkan persembahan cukup menarik di pentas final edisi ke-56 tersebut.
Pada aksi di Stadium Titiwangsa itu, Johor mengatasi ATM dengan keputusan 2-0 sekali gus menafikan hajat pasukan ATM untuk menjulang gelaran buat kali ke-13 Piala Emas Khir Johari.
Ketua jurulatih Johor, Ahmad Jais Baharun berbangga dengan kemenangan tersebut meskipun turun selaku pasukan underdog, namun
anak-anak buahnya bangkit melakar sejarah.
“Saya sangat gembira dengan kemenangan ini dan pemain memberikan yang terbaik meskipun turun selaku pasukan bukan pilihan kejohanan ini. Kita tahu ATM adalah pasukan terbaik.
“Sasaran awal kita adalah ke separuh akhir dan bila melangkah ke pentas final barisan pemain yang diberi amanah, menampilkan aksi cukup bertenaga untuk kita melakar kemenangan ke atas ATM,” katanya sejurut tamat perlawanan.

Hasil kemenangan tersebut, Johor membawa pulang RM30,000 berserta trofi kemenangan dan ATM yang muncul selaku naib juara kejohanan tersebut membawa pulang RM20,000.
Pasukan Kuala Lumpur mengakhiri saingan tempat ketiga membawa pulang RM10,000 dan Perak yang menamatkan saingan tempat keempat sekali gus membawa pulang RM5,000 beserta medal. KOSMO! ONLINE


Perompak silap langkah samun kedai emas milik juara menembak
Oleh KOSMO!

11 Disember 2022, 6:13 pm
BANGKOK – Sekumpulan empat perompak bersenjata cuba merompak sebuah kedai emas di daerah Mueang, wilayah Tak di utara Thailand, namun digagalkan oleh pemilik kedai yang merupakan seorang juara pertandingan menembak, lapor laman berita Thaiger kelmarin.
Empat perompak itu telah memecah masuk kedai emas yaowarat sekitar pukul 12.55 tengah hari (waktu tempatan). Kejadian itu berjaya dirakam oleh sistem televisyen litar tertutup (CCTV).
Ketika salah seorang perompak cuba memotong palang keluli, pemilik kedai, Phisit Raphitpan, 41, melepaskan empat das tembakan ke arah mereka.
Perompak-perompak itu bertempiaran melarikan diri dengan tangan kosong, manakala salah seorang daripada mereka tergelincir pada kaca yang pecah.
Phisit melepaskan empat das tembakan lagi dan mengenai seorang perompak ketika suspek cuba melarikan diri dengan menaiki motosikal. Polis menemui lelaki itu terbaring dalam keadaan berlumuran darah di luar kedai emas tersebut.
Lelaki itu cedera parah dan dibawa ke Hospital Somdet Prachao Taksin Maharat untuk menerima rawatan, sebelum dipindahkan ke hospital di wilayah Phitsanulok.

Seorang lagi perompak melarikan diri dengan berjalan kaki. Dia ditahan di sebuah lorong berhampiran kedai itu oleh anggota dari Balai Polis Mueang Tak.
Dua lagi perompak berjaya melarikan diri dan masih bebas. Menurut polis, dua lelaki yang cedera dan ditahan itu pernah merompak sebuah kedai emas di daerah Phop Phra pada 12 Februari lalu.
Askar Tentera Diraja Thailand, Mejar Kitti Kerdphon memberitahu pemberita bahawa pemilik kedai emas, Phisit telah dilatih menggunakan senjata api.
Dia adalah seorang peminat senjata api dan datang ke lapangan menembak bersama isterinya sejak lebih lapan tahun lalu. Sejak itu dia kerap berlatih di sana. Phisit kemudiannya menyertai dan memenangi pertandingan menembak di wilayah Tak.
Peguam terkenal, Decha Kittiwittayanan berkata bahawa Phisit menggunakan senapang patah secara sah kerana penyerang cuba mencuri emasnya dengan mengacukan senjata. Lima tembakan yang dilepaskan oleh Phisit adalah untuk melindungi diri, kata Decha. – Agensi

View this post on Instagram

A post shared by Kosmo! Online | Akaun Rasmi (@kosmo_online)


Pecat serta-merta Jemaah Menteri jika terlibat rasuah – Anwar
Oleh MOHD. HUSNI MOHD. NOOR

11 Disember 2022, 7:14 pm
PUTRAJAYA – Perdana Menteri, Datuk Seri Anwar Ibrahim memberi amaran untuk memecat serta-merta mana-mana Jemaah Menteri yang terlibat dengan aktiviti rasuah.
Perdana Menteri berkata, beliau tidak akan bertolak ansur dalam soal itu kerana ia berkait dengan pelanggaran tatakelola.
“Saya sudah bercakap dengan semua ketua-ketua parti komponen, kalau ada kes seperti itu (rasuah) ketika pemerintahan saya. Saya minta pecat serta-merta.
“Saya tidak tolak ansur dan ini bukan soal politik. Ini adalah keyakinan saya.
“Saya telah dihumban ke penjara dan dipukul setengah mati dan sudah lama terseksa dan saya bukan mahu mendabik dada sebab aku menang,” katanya.
Terdahulu, Anwar berucap pada Program Pertemuan Mahabbah Perdana Menteri bersama Ulama dan Asatizah di Kompleks Seri Perdana, di sini, hari ini.

Katanya, beliau berpandangan politik bukan kesempatan untuk membina kekayaan, menunjukkan kehebatan dan keangkuhan serta mengkayakan sanak saudara.
Anwar berkata, beliau tidak dapat menafikan kerana sistem yang diamalkan itu menyebabkan rakyat berasa sinis dan mempertikai akhlak serta kewibawaan pimpinan.
Menurutnya, beliau juga tidak memberi jaminan kepada sesiapa untuk terlepas daripada hukuman sekiranya ia telah diputuskan oleh hakim yang bebas dan adil.
“Begitu juga kebebasan profesionalisme badan-badan penguatkuasaan, saya sudah bertemu dengan Ketua Polis Negara, Peguam Negara dan Ketua Pesuruhjaya Suruhanjaya Pencegahan Rasuah Malaysia (SPRM) dan mereka memberi gesaan yang sama.
“Saya mahu buktikan ada orang Melayu, anak Melayu yang menggunakan kuasanya untuk menjaga dan membela nasib rakyat di negara ini.
“Saya mahu buktikan bahawa orang yang percaya kepada Islam itu akan dihormati dan diyakini kerana prinsip rahmah dan keadilan yang ditegakkannya,” katanya. – KOSMO! ONLINE


Nick Carter berdepan tuduhan perkosa gadis autism
Oleh HANISAH SELAMAT

11 Disember 2022, 6:16 pm
LOS ANGELES – Anggota kumpulan Backstreet Boys, Nick Carter berdepan tindakan saman sivil atas dakwaan merogol seorang gadis autisme dalam kejadian yang berlaku sekitar 21 tahun lalu.
Mangsa, Shannon Ruth, 39, mendakwa dirogol ketika berusia 17 tahun semasa kumpulan yang popular dengan lagu As Long As You Love Me itu melakukan konsert jelajah di Tacoma, Washington pada 2001.
Ruth yang turut menghidap cerebral palsy mengakui dia mengalami trauma dalam satu tempoh panjang susulan kejadian tersebut.
“Kehidupan saya penuh dengan penderitaan, kekeliruan, kekesalan dan rasa malu melampau hingga nyaris membahayakan diri sendiri sepanjang 21 tahun lalu,” katanya ketika sidang media bersama peguam, Mark Boskovich, minggu lalu.
Menerusi dokumen mahkamah difailkan pada 8 Disember lalu, Ruth berkata, Carter memilihnya daripada barisan peminat yang mahu menandatangani autograf dan menjemputnya menaiki bas persiaran.
Nick kemudian didakwa memberinya jus untuk tetamu VIP dipercayai campuran kranberi dan alkohol.

Penyanyi itu kemudian dikatakan membawa Ruth ke bilik mandi dan melakukan perbuatan terkutuk ke atas Ruth di situ selain serangan seksual di atas katil.
Apabila Ruth cuba meninggalkan bas persiaran berkenaan, Carter didakwa menghalang dengan memegang lengannya sehingga meninggalkan kesan lebam serta turut mengherdiknya.
Dalam paparan dokumen mahkamah sama, Ruth menegaskan dirinya masih dara sebelum pertemuan dengan Carter, tetapi dijangkiti penyakit kelamin selepas dirogol.
Sementara itu, Boskovich pula mendakwa Carter memperlekehkan anak guamannya dengan mengatakan tiada siapa akan mempercayai gadis autism.
Peguam tersebut juga menyatakan pihaknya sudah bertemu dengan tiga wanita yang mendakwa pernah menjadi mangsa serangan seksual Carter hingga dijangkiti penyakit kelamin.
Susulan kes itu, tayangan rancangan khas untuk Krismas, A Very Backstreet Holiday yang sepatutnya disiarkan pada 14 Disember ini ditarik balik stesen televisyen ABC.
Hal ini kerana program berkenaan mengundang anggota Backstreet Boys lain iaitu AJ McLean, Kevin Richardson, Brian Littrell dan Howie Dorough selain disertai hos, Seth Rogen dan penyanyi, Meghan Trainor.
Sementara itu, Carter tampil menafikan dakwaan berkenaan menerusi satu kenyataan diberikan kepada portal CNN daripada peguamnya, Michael Holtz.
“Dakwaan mengenai insiden yang kononnya berlaku lebih 20 tahun lalu bukan sahaja tidak berbaloi dari segi undang-undang, tetapi tidak benar sama sekali.
“Malangnya, Ruth dimanipulasi untuk membuat dakwaan palsu terhadap Carter dengan perincian fakta berubah berulang kali secara material dari semasa ke semasa,” katanya.
Penyanyi berusia 42 tahun itu sebelum ini pernah berdepan dakwaan sama pada 2017 apabila dituduh merogol bekas penyanyi pop, Melissa Schuman ketika berusia 15 tahun. – KOSMO! ONLINE


China komited guna yuan bukan dolar untuk beli minyak Arab Saudi
Oleh KOSMO!

11 Disember 2022, 7:30 pm
RIYADH – Presiden China, Xi Jinping memberitahu para pemimpin negara-negara  Teluk Arab kelmarin bahawa Beijing akan berusaha membeli minyak dan gas dalam mata wang yuan sebagai cubaan untuk mengukuhkan peranan mata wang itu dalam pasaran tenaga global, lapor laman berita Wion News.
China berusaha untuk mencapai cita-citanya bagi mengukuhkan mata wang yuan di pasaran antarabangsa dengan sasaran utama adalah melemahkan dolar Amerika Syarikat (AS) dalam dagangan dunia.
Jinping baru sahaja melengkapkan lawatan bersejarahnya ke Arab Saudi di mana kedua-dua negara bersetuju untuk bekerjasama dalam isu-isu yang mempunyai kepentingan bersama.
Lawatan itu berlaku ketika hubungan antara Riyadh dan Washington rapuh dengan AS mendesak Arab Saudi berhubung isu-isu seperti hak asasi manusia, dasar tenaga dan Russia.
China dan negara pengeksport utama minyak, Arab Saudi, dilihat memberi isyarat jelas kepada Barat.
Impak besar-besaran akan berlaku sekiranya negara seperti China dan Arab Saudi menolak penggunaan mata wang dolar AS terutamanya dalam perdagangan minyak.

Seorang sarjana residen kanan di Institut Negara Teluk Arab di Washington, Robert Mogielnicki berkata, kebimbangan mengenai sektor tenaga akan menjadi perkara utama dalam hubungan China-Arab Saudi.
“Beijing dan Riyadh akan berusaha untuk menyokong jaguh negara mereka dan pemain sektor swasta lain untuk bergerak ke hadapan dengan perjanjian perdagangan serta pelaburan.
“Kami melihat akan berlakunya lebih banyak kerjasama dalam sektor teknologi, yang juga bakal mencetuskan kebimbangan Washington,” katanya. – Agensi


Cristiano Ronaldo menangis Portugal tersingkir di suku akhir
Oleh KOSMO!

11 Disember 2022, 7:00 pm
DOHA, QATAR – Bintang bola sepak, Cristiano Ronaldo dilihat menangis selepas pasukan Portugal tersingkir daripada Piala Dunia Qatar selepas dikalahkan oleh Maghribi dalam kemenangan mengejut semalam, lapor akhbar Daily Star.
Bekas pemain kelab Manchester United itu keluar daripada  tempat duduk pemain simpanan pada separuh masa kedua setelah dinafikan untuk turun ke padang bagi perlawanan kedua berturut-turut.
Bagi pasukan Maghribi, mereka mencipta sejarah apabila muncul sebagai negara Afrika pertama berjaya mara ke perlawanan separuh akhir.
Namun bagi Ronaldo, ia merupakan suatu kekecewaan ketika dia gagal dalam apa yang dia pernah katakan mungkin menjadi aksi terakhirnya.
Ketika wisel penamat dibunyikan apabila pemain-pemain pasukannya memberi penghargaan kepada penyokong Portugal dan mengucapkan tahniah kepada pemain Maghribi, Ronaldo melangkah keluar dari padang dan berjalan ke arah laluan terowong sambil diiringi air mata.
Seorang jurukamera yang mengekorinya merakam aksi bintang bola sepak itu menangis dalam keadaan teresak-esak.

Kini, Ronaldo telah pulang ke rumahnya, tanpa bermain dalam sebarang kelab selepas dia meninggalkan Manchester United ketika bermain untuk pasukan Portugal di Qatar. – Agensi


Mesir bina 1,200 masjid baharu, paling banyak tahun ini
Oleh KOSMO!

11 Disember 2022, 8:00 pm
KAHERAH – Sebanyak 1,200 masjid baharu dibuka di seluruh Mesir tahun ini, demikian menurut kementerian yang menguruskan hal ehwal agama, Kementerian Awqaf seperti dilaporkan akhbar Arab News semalam.
Setiausaha kementerian berkenaan, Ayman Omar berkata, masjid-masjid baharu itu dibiayai oleh Kementerian Awqaf, manakala beberapa yang lain dibina secara swasta dengan seliaan kerajaan.
Menurut beliau, sejak September 2020, sebanyak 2,712 masjid baharu telah dibuka di Mesir dengan 404 telah dinaik taraf.
Ini menjadikan sejumlah 9,600 masjid telah dibina atau dinaik taraf dengan melibatkan kos sebanyak AS$400 juta (RM1.8 bilion) sejak Presiden Abdel Fattah El-Sisi memegang jawatan pada Jun 2014.
Sementara itu, seorang pegawai kementerian, Sheikh Rafi Al-Sayed berkata, 2,451 masjid kini bergabung di bawah Kementerian Awqaf dengan 1,391 daripadanya adalah sementara.
“Ini mengubah kata-kata bahawa Kaherah adalah kota seribu menara, sedangkan kita memiliki lebih daripada itu,” ujarnya. – Agensi


Amaran potensi berlakunya tanah runtuh di empat negeri
Oleh KOSMO!

11 Disember 2022, 7:53 pm
PETALING JAYA – Jabatan Mineral dan Geosains (JMG) telah mengeluarkan amaran potensi berlakunya tanah runtuh di beberapa kawasan ‘hotspot’ di empat negeri, hari ini.
JMG berkata kawasan ‘hotspot’ tanah runtuh yang mengalami amaran hujan berterusan tahap buruk melibatkan Kelantan (Tanah Merah, Lojing Gua Musang, Felda Aring) dan Terengganu (Marang, Dungun, Kenyir-Kuala Berang).
“Amaran yang sama turut dikeluarkan di Perak (Lebuhraya Timur-Barat) dan Pahang (Cameron Highlands, Kuala Lipis, Temerloh) yang mengalami amaran hujan berterusan tahap waspada,” katanya menerusi satu kenyataan hari ini.
Tambah JMG, ia berikutan amaran hujan berterusan mengikut tahap buruk dan waspada yang dikeluarkan oleh Jabatan Meteorologi (MetMalaysia) petang semalam, berpotensi berlakunya ancaman tanah runtuh di negeri-negeri tersebut.
JMG juga menasihatkan penduduk-penduduk yang berada di kawasan ‘hotspot’ agar sentiasa peka dengan keadaan sekeliling serta waspada terhadap tanda-tanda berlakunya ancaman tanah runtuh di kawasan kediaman masing-masing.
“Langkah kewaspadaan ini perlu dikekalkan dalam tempoh dua hingga tingga hari walaupun selepas hujan berterusan telah berhenti.

“Ia disebabkan keadaan tanah yang telah berlaku atau mengalami peresapan air sebelumnya boleh mencetuskan terjadinya tanah runtuh terutamanya di lereng-lereng bukit yang curam yang berkecerunan 25 darjah ke atas,” katanya. – KOSMO! ONLINE


Langganan TwitterBlue dilancarkan semula
Oleh KOSMO!

11 Disember 2022, 8:00 pm
NEW YORK – Selepas beberapa permulaan palsu, Twitter mengumumkan kelmarin bahawa ia akan melancarkan semula perkhidmatan langganannya minggu depan, termasuk sistem untuk mengesahkan kesasihan akaun di platform berkenaan.
“Kami melancarkan semula @TwitterBlue hari ini dengan langganan di web pada harga AS$8 (RM35.23) sebulan atau menerusi iOS (Apple) pada harga AS$11(RM48.44) sebulan yang menawarkan ciri-ciri khusus untuk pelanggan sahaja, termasuk tanda semak biru,” kata syarikat itu dalam satu kenyataan.
Tanda semak biru pada akaun menunjukkan ia telah disahkan oleh Twitter. Sebelu ini, ciri tersebut adalah percuma tetapi dikhaskan untuk organisasi dan tokoh awam dalam usaha mengelakkan penyamaran dan penyebaran maklumat salah atau palsu..
Selepas membeli Twitter pada Oktober lalu, bilionair Elon Musk mengumumkan hasrat mempelbagaikan sumber pendapatan syarikat tanpa bergantung kepada iklan semata-mata. Justeru, beliau beralih kepada formula pembayaran baharu untuk ciri premium.
Versi pertama dilancarkan 10 hari selepas Musk mengambil alih Twitter awal November lalu tetapi ia menimbulkan kekecohan apabila banyak akaun palsu muncul menyamar sebagai selebriti atau syarikat. Versi tersebut segera digantung.
Di bawah tawaran baharu itu, akaun yang mahu menggunakan tanda semak biru akan disemak semula oleh Twitter.

Tanda semak akan menjadi warna emas untuk perniagaan dan kelabu untuk organisasi kerajaan.
Pelanggan juga akan dapat mengakses fungsi seperti mengedit mesej selepas ia diterbitkan dan keistimewaan memuat turun video berkualiti tinggi.
“Terima kasih atas kesabaran anda kerana kami telah berusaha untuk menjadikan Blue lebih baik,” kata Twitter. – AFP


[VIDEO] Lelaki tersipu jadi tumpuan kamera, Baby Shima puji ‘comel’
Oleh FLORINA DERIS

11 Disember 2022, 6:33 pm
PETALING JAYA – Gelagat seorang jemaah lelaki yang tersipu malu selepas kamera dihalakan kepadanya mencuit hati pengguna media sosial.
Video yang dimuat naik seorang wanita menerusi akaun TikTok @noramirachedin itu merakam gelagat individu tersebut sewaktu siaran langsung solat Jumaat ditayangkan di kaca television.
“Abang itu malu-malu pula apabila wajahnya dirakam dan sempat menjeling ke arah kamera,” katanya.
Meninjau di ruangan komen, rata-rata pengguna media sosial berasa terhibur melihat gelagat lelaki tersebut.
“Sudah berulang kali saya mengulang tayang video ini dan berulang kali juga saya tergelak,” komen seorang pengguna.
“Senyum itu adalah satu ibadah dan dia sebenarnya sedang melaksanakan dua ibadah sekali gus,” kata netizen lain.

“Ya Allah, abang. Mengapa mudah sangat terhibur, siap tergelak lagi. Solat jadi tidak khusyuk dan nampaknya abang kena solat semula,” ujar netizen lain.
Selain itu, ada juga netizen yang menyifatkan gelagatnya yang mudah terhibur itu dengan pelbagai situasi.
“Kelihatannya, sudah khusyuk, tetapi agaknya dia tiba-tiba teringat pasukan Brazil tewas,” seloroh seorang netizen.
“Ini merupakan reaksi anda yang sedang solat dan tiba-tiba teringat pekara yang melucukan bersama rakan-rakan,” tulis pengguna lain pula.
Dalam pada itu, penyanyi dangdut, Baby Shima (@babyshimaofficial) turut meninggalkan komen memuji dan menyifatkan gelagat tersebut sebagai sesuatu yang comel.
Hantaran itu meraih 203,300 tanda suka dan 2,900,000 jumlah tontonan setakat ini. – KOSMO! ONLINE

@noramirachedin Malu malu pulak diaaa.. #fyp ♬ Style Jitba x Spin Back – Kuya Magik


Anak bongsu Jokowi selamat bergelar suami
Oleh KOSMO!

11 Disember 2022, 5:05 pm
JAKARTA – Majlis pernikahan anak Presiden Joko Widodo (Jokowi) dan pasangannya berlangsung lancar semalam, dengan upacara akad nikah diadakan di Dewan Diraja Ambarukmo Jogjakarta, lapor laman berita Merdeka.
Pengantin lelaki, Kaesang Pangarep menyerahkan mas kahwin berjumlah 300,000 rupiah (RM84.78) kepada isterinya, Erina Gudono serta emas seberat 64 gram.
Ketika disoal pemberita mengenai majlis perkahwinan anak bongsunya itu, Jokowi meluahkan rasa syukur kerana majlis akad nikah berjalan dengan lancar.
“Saya mendoakan agar Kaesang dan Erina menjalani kehidupan baharu dengan lancar.
“Alhamdulillah, hari ini kita telah menyaksikan akad nikah berjalan dengan lancar. Saya dengan isteri, Iriana amat gembira dan bahagia,” kata Jokowi.
Beliau turut meluahkan harapan agar Kaesang dan Erina dapat hidup dengan aman dan bahagia hingga ke usia tua.

“Saya berpesan kepada mereka agar saling melengkapi dan menjalani kehidupan rumah tangga yang harmoni sepanjang masa hingga ke hari tua,” ujarnya.
Seluruh keluarga Jokowi kemudian bertolak ke Solo atau Surakarta bagi bersiap sedia untuk acara ngunduh mantu yang diadakan di Pura Mangkunegaran hari ini.
Jokowi berkata, semua keperluan untuk acara tersebut telah disiapkan oleh jawatankuasa yang dibantu dua menterinya.
“Semuanya sudah disiapkan secara terperinci oleh jawatankuasa yang terdiri daripada ahli keluarga serta dibantu oleh dua menteri,” jelasnya.
Ngunduh mantu adalah istilah yang berasal darpadai bahasa Jawa, di mana ‘ngunduh bermaksud menuai sedangkan mantu bererti menantu. Ia menyerupai majlis menyambut menantu seperti diamalkan dalam perkahwinan masyarakat Melayu di Malaysia. – Agensi


Sungai di 4 negeri melebihi tahap bahaya
Oleh KOSMO!

11 Disember 2022, 5:15 pm
PETALING JAYA – Penduduk di Pahang, Kelantan, Selangor dan Johor terutamanya yang tinggal di kawasan rendah dinasihatkan agar berwaspada berikutan empat sungai mencatatkan bacaan melebihi paras bahaya, petang ini.
Menerusi laman web info banjir Jabatan Pengairan dan Saliran (JPS) kira-kira pukul 4 petang, bacaan aras sungai di Pahang dan Selangor menunjukkan trend menaik.
Di Pahang melibatkan Sungai Triang di Triang, Bera, dengan bacaan 34.5 meter (m), manakala di Selangor ialah di Sungai Kuang di Kampung Melayu Seri Kundang, Gombak dengan bacaan 23.7 m.
Di Johor, Sungai Muar di Kampung Awat, Segamat bacaan yang dicatatkan adalah 19.95 m, namun dengan trend menurun.
Sementara itu di Kelantan, Rantau Panjang, Pasir Mas, paras air sungai itu tiada perubahan masih dengan bacaan air 9.66 m.
Jabatan Meteorologi (MetMalaysia) dalam kenyataannya turut meramalkan negeri Pahang, Selangor, Wilayah Persekutuan Kuala Lumpur, Putrajaya, Negeri Sembilan dan Sarawak dilanda hujan lebat dan ribut petir sehingga pukul 7 malam. – KOSMO! ONLINE


Perak bakal guna khidmat ‘influencer’ bantu usahawan mikro
Oleh LIYANA RAMLI

11 Disember 2022, 5:06 pm
IPOH – Kerajaan negeri Perak bakal menggunakan khidmat ‘influencer’ atau pempengaruh untuk melihat potensi dan membantu usahawan mikro menyelesaikan masalah yang dihadapi mereka.
Pengerusi Jawatankuasa Pembangunan Wanita, Keluarga, Kebajikan Masyarakat dan Pembangunan Usahawan, Salbiah Mohamed berkata, kerajaan negeri akan mengadakan program Usha Usahawan bagi membantu usahawan mikro yang memerlukan.
“Usaha ini bagi membantu usahawan-usahawan mikro yang memerlukan modal permulaan kerana kebanyakan mereka terjejas akibat pandemik Covid-19.
“Peniaga-peniaga ini amat mengharapkan bantuan terutamanya daripada kerajaan negeri untuk kembali mula berniaga,” katanya kepada pemberita ketika ditemui pada Majlis Pemberian Sumbangan dan Pelancaran Kumpulan Kebajikan Sayang Safura di sini hari ini.
Menurut Salbiah, pihaknya akan berbincang dengan peniaga dan beberapa pempengaruh TikTok dan YouTube untuk melihat potensi usahawan-usahawan serta masalah yang dihadapi melalui program Usha Usahawan.
“Dengan melakukan pendekatan secara turun padang, kita akan bekerjasama dengan beberapa agensi untuk melihat dan mengenal pasti masalah peniaga mikro yang saya rasa waktu inilah mereka mengharapkan bantuan daripada kerajaan negeri,” katanya.

Sementara itu, dalam program hari ini, kedai emas Safura di Medan Gopeng di sini melancarkan Majlis Pemberian Sumbangan dan Pelancaran Kumpulan Kebajikan Sayang Safura bagi berkongsi rezeki dengan golongan yang memerlukan.
Pengasasnya, Bibi Safura Ghulam Hyder berkata, sebanyak 600 pek ayam percuma diberikan kepada penduduk di sekitar kawasan Sungai Rokam. – KOSMO! ONLINE


Seorang maut, enam cedera elak ‘mat motor’ berkumpul
Oleh DIYANATUL ATIQAH ZAKARYA

11 Disember 2022, 6:11 pm
MELAKA – Seorang remaja maut, manakala empat rakannya cedera selepas kereta dinaiki mereka terbabas gara-gara cuba mengelak sekumpulan ‘mat motor’ yang berkumpul di susur menuruni jejantas di Jalan Pesisiran Pantai Klebang, di sini, awal pagi tadi.
Dalam nahas kira-kira pukul 4.40 pagi itu, mangsa, Mohammad Shahrul Rahman Mohd. Nasir, 17, yang merupakan penumpang di dalam kereta jenis Proton Wira meninggal dunia di tempat kejadian akibat pendarahan dalam perut.
Empat rakannya yang lain, Falah Nabila Mohd. Suffian, 15, mengalami kecederaan parah dan berada di Zon Merah Hospital Melaka; Putri Nurdini Izzaty, 19, (Zon Kuning); Muhammad Alias Mohd. Zaidi, 18, (Zon Hijau) dan Farid Syahmi Mohd. Al Hafez,15, juga di Zon Hijau.
Ketua Polis Daerah Melaka Tengah, Asisten Komisioner Christopher Patit berkata, ketika kejadian kesemua mangsa dalam perjalanan dari arah Bandaraya Melaka menghala ke Sungai Udang.
“Sampai di jejambat Jalan Persisiran Pantai Klebang, kereta mangsa yang berada di lorong kiri telah ternampak satu kumpulan motosikal di hadapan semasa menuruni jejambat dan cuba mengelak ke lorong kanan.
“Bagaimanapun kenderaan itu telah hilang kawalan menyebabkannya melanggar sebuah motosikal sebelum merempuh penghadang jalan sebelah kiri jalan,” katanya ketika dihubungi di sini, hari ini.

Ujarnya, akibat kemalangan itu, seorang penumpang telah disahkan meninggal dunia di tempat kejadian oleh pegawai perubatan kerana kecederaan pendarahan dalam perut.
“Penunggang dan pembonceng motosikal jenis EX5 yang masing-masing berusia 14 dan 15 tahun turut mengalami kecederaan luka di siku serta lutut kanan dan kiri, manakala seorang lagi patah kaki kanan.
“Kesemua mangsa dan telah dibawa ke Hospital Melaka untuk rawatan lanjut, manakala mayat si mati diserahkan ke Unit Forensik bagi proses bedah siasat,” katanya.
Katanya, spesimen darah pemandu kereta telah diambil bagi tujuan ujian alkohol serta dadah dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE